A) INDICTIO CAPITULI GENERALIS ad diem sextam mensis maii anni 1613. Frater Nicolaus Boucherat, abbas Cistercii, s. th. pr., totius Cisterciensis Ordinis caput et generalis, Capitulique generalis eiusdem plenaria fungentes auctoritate, omnibus et singulis Reverendis et nobis in Christo charissimis Ordinis nostri Cisterciensis Vicariis generalibus, Praesidentibus, Refformatoribus [Reformatoribus], Abbatibus et Praelatis, necnon quibuslibet Syndicis et Procuratoribus provincialibus ubilibet per universum orbem christianum constitutis, ad quos praesentes litterae seu earum transumpta [transsumpta] pervenerint, salutem in Domino, et nostris firmiter obedire mandatis. Sane cum in Capitulo generali eiusdem Ordinis nostri anno Dominicae Incarnationis 1605 (nobis praesidentibus) Cistercii celebrato, communi patrum consensu, provide ac propter multas ex locorum distantia et aliunde perpensas rationes, sancitum fuerit et deinceps ipsum Capitulum generale, cuius celebratio multis annis ob bellorum motus, quibus pluribus in locis et regnis agitata fuit Europa non absque gravi religionis nostrae detrimento, intermissa fuerat, saltem de quadriennio in quadriennium celebretur. Nos attendentes statutum huiusmodi ad ipsius Ordinis nostri conservationem, ac disciplinae regularis refformationem [reformationem] promovendam, remedium accommodatissimum ac efficacissimum esse, anno Domini 1609 Capitulum generale in praefato Cistercio nostro habuimus, in quo praefata ordinatio, et quae in praecedenti Capitulo generali diffinita fuerant, confirmata atque ratificata extiterunt. Quare nunc altero quadriennio redeunte, quod paterni nostri officii ratio ac zelus a nobis hac in parte requirit, ad ipsius Dei omnipotentis gloriam et laudem et Ordinis nostri incrementum rite adimplere et exsequi cupientes, propterea proximum Capitulum generale in praefato Cistercio nostro die sexta mensis maii anni 1613, eodem Deo iuvante, incipiendum, prosequendum et perficiendum paterna et totius Ordinis auctoritate qua fungimur, tenore praesentium indicimus et annuntiamus, vos omnes et singulos in Christo benigne hortantes et monentes, et quos haec nostra paterna monitio non movet, vobis in virtute sanctae obedientiae et sub poenis (adversus non accedentes ferre solitis) districte mandantes, quatinus legitimo impedimento cessante, et de quo eidem Capitulo generali fidem facere tenemini, die dominica quae dicitur *Cantate* et in quintam praefati mensis maii incidet, ad vesperas in Cistercio cum modesto religioso et minime superfluo comitatu adesse et interesse debeatis. Et quilibet vestrum debeat, consuetudine illa, qua abbates et alii Divionem convenire, et inde nos Cistercium comitari, cum magna temporis iactura et incommodo ac retardatione negotiorum solebant, hac de causa a nobis praetermissa, ut sequenti die post cantatam summo mane missam de Spiritu Sancto, ipsum Capitulum generale feliciter inchoare valeamus. In quo ut negotia et alia quae in eo tractanda venient meliori ordine expedituri via et absque confusione ulla proponi ac resolvi queant, nostrae intentionis existit, quod vestrum unusquisque omnium eorum quae in huiusmodi proximo generali Capitulo, pro bono ac necessitate suae domus aut provinciae, proponenda habuerit, notam brevissimis ac non nisi necessariis verbis conceptam ad nos tempestive et intra festum Purificationis B. M. proxima venturum si fieri poterit, transmittere teneatur. Praecipientes ut in omnibus monasteriis tam virorum quam mulierum Ordinis nostri eadem die sexta maii missa de Spiritu Sancto, ut in nomine suo congregatis gratiam necessariam infundat, cantari conventualiter demandetur, praesentium litterarum transsumptis parem ac ipsis originalibus fidem adhibendo. Datum in monasterio nostro de Laude iuxta Insulas, in dioecesi Tornacensi die 20 mensis augusti Beatissimo Patri Nostro D. Bernardo sacra, anno Domini 1612. *Inferius scriptum erat* : Committimus et mandamus Rdo et nobis in Christo charissimo coabbati Villariensi, nostro per provincias Belgicas vicario generali, quatinus praemissas Indictionis Capituli generalis litteras RR. abbatibus et praelatis, necnon venerabilibus abbatissis suo vicariatu et commissione comprehensis quantocitius insinuare et intimare, deque insinuatione atque intimatione huiusmodi ab insinuatis et intimatis certificationem seu attestationem recipere debeat. Et signatum erat : fr. Nicolaus, abbas Cisterciensis generalis. *Ac paulo inferius* : fr. Christophorus Donconus. Praesens haec copia collata cum suo originali concordat de verbo ad verbum, quod attestor ; sic signatum : fr. Robertus, abbas Villariensis. * * * Nos infrascripti abbates tenore praesentium testamur a Rdo D. Villariensi, Ordinis nostri Cisterciensis per Belgium et Leodium Vicario generali, transmissas ad nos fuisse litteras, quibus Rmus D. N. Cisterciensis futurum generale Capitulum in Cistercio sexta maii praesenti hoc anno celebrandum, omnibus et singulis indicit et nuntiat ; quibus diligenter perlectis et examinatis speramus adamussim (aspirante supremo Numine) nos satisfacturos. In quorum fidem et testimonium praesentes hasce propria subsignavimus manu. B) *Ordinatio capituli generalis anno domini* 1613, die vero 6 mensis maii et sequentibus, apud Cistercium celebrati. *Diffinitores* : Rmus. D. N. de **Cistercio** s. th. pr., de Lucella, de Alderspach, de Stamedio, de Altaripa, monasteriorum abbates ; D. Dionisius Largentier de **Claravalle**, s. th. pr., de Bullencuria, de Hesterbach, de Castellione, de Loco Dei, monasteriorum abbates ; D. Claudius Masson de **Morimundo**, s. th. pr., de Theoloco, de Lancheim, de Escureyo, de Freistorff, monasteriorum abbates ; loco domini de **Firmitate** R. abbas de Lococrescenti, de Bithania, de Valle dulci, de Charmeya, de Leoncella, monasteriorum abbates ; loco domini de **Pontigniaco** R. abbas de Laude, de Lavacio, de Gratia Dei, de Villa nova, de Pietate Rameru, monasteriorum abbates. *Confessores* : Venerabilis provisor collegii Sancti Bernardi, prior de Alna, prior de Valentia, prior de Oliva in Prussia, Sebastianus Bonfil prior de Berola. *Receptores excusationum* : abbas de Columba, prior de Tribus fontibus. *Magistri caerimoniarum* : D. de Claravalle, prior et supprior Cistercii. *Promotores causarum* : fr. Edmundus Tiraquellus procurator in romana curia, fr. Bernardus Monsegu [Monsegut]. *Notarii abbates* : de Claroloco, de Nizella, monasteriorum abbates. *Auditores computationum* : de Escureyo, de Castellione, monasteriorum abbates. *Notarii ad pedes* : D. Christophorus d’Ancoenes prior de Directa valle ; fr. Bartholomeus Joly secretarius Rmi D. N. *Portarii diffinitorii* : provisor collegii Sancti Bernardi, prior de Bolbona. *Examinatores contractuum* : de Valle dulci, de Freistorff, de Charmeya, monasteriorum abbates. Anno Domini millesimo sexcentesimo decimo tertio, die vero sexta mensis maii et sequentibus, in generali Capitulo apud Cistercium celebrato diffinita sunt quae sequuntur. ORATIONES 1.  Pro sanctissimo … *etc.* 2.  Praeterea pro serenissimo et invictissimo domino nostro D. Mathia … *etc.* 3.  Similiter et pro R. D. Tristando de Bizet … *etc.* 4.  Insuper pro burgensibus … *etc.* 5.  Fiant etiam orationes pro Belgii et Hungariae provinciis et reliquis bello afflictis, in singulis Ordinis universi monasteriis. 6.  Pro pace etiam … *etc.* 7.  Postremo pro fel. et inclitae … *etc.* DE ANTIQUO DEBITO 8.  Nos frater Nicolaus Boucherat … *etc.* Cum totus Ordo noster etc. in summa 25488 francorum seu florenorum aureorum, 3 gross. argenteorum de antiquo debito, ut plenius constat … etc. quae vide capite initio registri Capituli generalis anni Domini 1605. DE CONTRIBUTIONIBUS CLARAEVALLENSIS 9.  Nos, frater Nicolaus Boucherat, abbas Cistercii, ceterique Diffinitores, etc. domino abbati de Claravalle, s. th. pr., salutem et in commissis fidelem adhibere diligentiam. — Cum ad hoc per priores Ordinis patres contributiones singulis annis monasteriis annuatim impositae fuisse et esse noscantur, ut ipsis mediantibus gravissima Ordinis onera supportari possint ; hinc est quod vobis, de cuius discretione et fideli diligentia plenam in Domino praesens generale Capitulum gerit fiduciam, committit, praecipit et mandat quatinus omni simulatione semota ab omnibus et singulis subscriptis summas contributionum eisdem monasteriis per generale Capitulum impositas et inferius annotatas, necnon restas et arreragia annorum praecedentium, si quae sint, per vos seu deputandos vestros, petatis, requiratis, levetis et recipiatis, etc. ut in praecedentibus Capitulis. [DIFFINITIONES] GENERALES 10.  Diffinitiones Capituli generalis anno Domini 1609 apud Cistercium celebrati, per subsignationem Rmi D. N. et quatuor primariorum abbatum in proxima congregatione, quae post biennium fiet, una cum praesentis Capituli diffinitionibus confirmabuntur. 11.  Praesens generale Capitulum iuxta *Breve* Pii PP. V, declarat commendatarios quorumcumque monasteriorum et prioratuum, aliorumque locorum Ordinis, seu eorum procuratores nullomodo in spoliis bonis et rebus monachorum in ipsorum commendatariorum monasteriis, prioratibus, locis et iurisdictionibus pro tempore decedentium, se intromittere posse, sed illa ad conventus eorumdem omnino pertinere et a cellerariis communitatum in earumdem necessitates seu hospitii, infirmitoriique supellectilem percipi et converti debere, mandans in virtute salutaris obedientiae vicariis et syndicis provinciarum, necnon quorumcumque monasteriorum procuratoribus, quatinus privilegiorum pontificalium praxim et observantiam a tot annis receptam, omni dissimulatione postposita, observari diligenter et fideliter procurent in plenaria Ordinis potestate. 12.  Statuitur, ne deinceps ad professionem admittantur novitii qui saltem grammaticaliter et congrue latineque loqui non norint, sub poena nullitatis eorumdem professionis et eiectionis a monasteriis quoad receptos, et suspensionis ab administratione temporali et spirituali quoad taliter suscipientes ad professionem. Quod si hactenus professi ita inepti sunt ad studia litterarum, ut ipsam grammaticam ac latinae locutionis usum addiscere minime valeant, artem aliquam manualem teneantur et cogantur addiscere, ut suis monasteriis prodesse, ac instar fratrum laicorum seu conversorum inservire valeant. 13.  Festum Praesentationis B. M. per totum Ordinem 21 novembris solemniter celebretur, fiatque de eo sicut de festo Conceptionis, mutatis nominibus, donec de officio proprio provideatur. — Festum Sancti Ioseph, sponsi Virginis Mariae, cum XII lectionibus et una missa per totum Ordinem celebretur die 19 mensis martii. 14.  Festum sancti Georgii martyris cum XII lectionibus et una missa per totum Ordinem celebretur die 23 mensis aprilis. 15.  Confirmatur diffinitio de celebrando officio Annuntiationis B. M. eadem die qua fit in dioecesi ubi situm est monasterium. 16.  Praesens generale Capitulum unicuique quod suum est, dictante iustitia, conservare volens, ac ne qua in abbatum seu abbatissarum electionibus faciendis confusio oboriatur, mature providere cupiens, declarat, statuit ac diffinit quod patres immediati in provinciis suarum filiarum et monasteriorum ab illis sine medio dependentium degentes, electionibus abbatum vel abbatissarum earumdem filiarum praeesse ac electos seu electas installare et in possessionem ponere possunt et debent, absque interventione vicarii provincialis. 17.  Renovatur antiqua diffinitio de conversis ad monachorum gradum nunquam promovendis. 18.  Diffinitiones Capituli generalis proxime praecedentis contra pertrahentes seu negotia Ordinis ad superiores vel inferiores quomodolibet spectantia, aut personas Ordinis deferentes vel memorialia aut libellos, in quibus falsum aliquid contineatur contra suos fratres et maxime contra praelatos, ad tribunalia extra Ordinem, vel coram quibuslibet dominis et principibus temporalibus seu ecclesiasticis, sub poenis in eisdem contentis, praesens generale Capitulum specialiter confirmat et renovat, prohibetque ne qua Ordinis persona praeter seipsum, quando sederit, eiusmodi delinquentes ab indictis censuris et poenis absolvere praesumat. 19.  Renovantur etiam antiquae diffinitiones de non appellando extra Ordinem. 20.  Statuitur quod, licet administratio monasterii vacantis penes conventum remaneat ex privilegio Clementis IV, tamen non possit conventus priores, cellerarium, suppriorem et alios officiales, vacatione durante, mutare aliosque mutatorum loco subrogare, nisi per obitum alicuius eorum officium aliquod vacaret. [DIFFINITIONES] SPECIALES 21.  Ne propter electionum dilationem monasteria Austriae, Styriae, Carinthiae, Carniolae et Tyrolis dum vacant, gravibus expensis et incommodis, sicut in aliquibus eorum contigit, opprimantur in magnum ipsorum tam in spiritualibus quam in temporalibus detrimentum et praeiudicium, ideo praesens Capitulum serio monet et hortatur, ut abbates patres immediati, si sint in provincia in qua monasterium vacat, quam fieri potest citissime electionem instituant et electum installent et in possessionem inducant. Si vero monasterii vacantis nullus sit pater immediatus in provincia, eo casu vicarius generalis provinciae electioni praesit et electum confirmat ac in possessionem mittat, ita tamen quod electus intra certum tempus, iuxta locorum distantiam limitandum, debeat suae electionis et confirmationis decretum ad suum patrem immediatum, vel ad Rmum D. Cisterciensem mittere ab eis approbandum et ratificandum ; quod si monasterium ipsius vicarii vacare contigerit, si illius pater immediatus in provincia fuerit, novi abbatis electioni et installationi praesideat ; si autem in provincia non fuerit, tunc abbas monasterio vacanti vicinior electioni praesit et electum confirmet, ita tamen ut electus suae electionis et confirmationis decretum ad suum patrem immediatum vel ad Rmum D. Cisterciensem intra tempus ei praefigendum, approbandum et ratificandum mittere teneatur. 22.  Cum sit notorium quanta utilitas proveniat monasteriis in quibus viget doctrina, ne sicut ait Scriptura, ideo populus meus ductus in captivitatem, quia non habuit scientiam, praesens generale Capitulum omni submissione et reverentia optimam SS. Celsitudinis Belgii voluntatem et pium seminarii nostri Ordinis in sua Universitate Dolana erectionem acceptans, necnon eumdem promptum animum honorabilium civium dictae civitatis grato, ut par est, animo recolens et eosdem, quantum in se est, exhortans ad promovendum pro viribus suis tam pium institutum, praecipit omnibus et singulis nostri Ordinis abbatibus monasteriorum in dicto universo Burgundiae comitatu consistentium, quatinus sua liberalitate tam honorificum et ipsi Ordini utile opus ad Dei gloriam et salutem animarum quisque pro facultatibus suis promoveat et ad optatum effectum perducat. 23.  Exhibitis a Rdo abbate Claraevallensi processu, informationibus, actis et instrumentis a se confectis super translatione et transmutatione religiosorum abbatis et conventus monasterii de Benedictione Dei in dioecesi Lugdunensi, in monasterium de Mediomonte in dioecesi Claromontensi, necnon religiosarum, abbatissae et conventus monialium ipsius monasterii Mediimontis in praedictum monasterium de Benedictione Dei, iuxta christianissimi regis atque reginae beneplacitum et litteras, maxime vero iuxta decretum convocationis patrum habitae Divione anno Domini 1611, et speciale procuratorium et commissionem Rmi D. N. Cisterciensis, praesens generale Capitulum dictam translationem et transmutationem dictorum conventuum, necnon processus et formam a dicto Rdo abbate Claraevallensi ad effectum dumtaxat ipsius translationis observatam, laudavit, approbavit et confirmavit, laudat, approbat et confirmat, ratamque et stabilem perpetuo esse et fore praecipit et ordinat, inhibendo districte omnibus et singulis dicti Ordinis Cisterciensis quomodolibet subiectis personis ne quidquam contra dictam translationem et transmutationem audeant attentare. 24.  Capitulum generale committit Rdo D. abbati de Maristella in Helvetiis et venerabili procuratori Ordinis in romana Curia, quatinus cuiunctim vel divisim prioratus Syon in Helvetia siti, et ab Illmo et Rmo D. episcopo Constantiensi occupati et detenti, recuperationem et ad Ordinem reductionem iuxta decretum DD. Primariorum Cantonum Helvetici foederis apud Sedem Apostolicam, et alios quoscumque, ubi opus fuerit, diligentissime procurent, in plenaria, etc. 25.  Cum pro parte conventus et religiosorum monasterii B. M. de Oliva, regni Navarrae, Capitulo expositum fuerit quod, apostolica et regia auctoritatibus omnes dicti monasterii fructus, redditus et proventus in tres partes aequales dividantur, quarum una ad abbatem, altera ad ipsius conventus sustentationem, tertia vero ad fabricam eiusdem monasterii pertineat, cumque primo abbate, sub quo tripartitio huiusmodi instituta fuit e vivis decedente, dubitatum fuerit, ad quem bona et spolia per eum relicta spectarent, abbasque Populeti, tamquam dicti Ordinis in illis partibus vicarius generalis, sua sententia et decreto die 13 mensis ianuarii anno 1580 latis, bona et spolia eiusmodi ad conventum et fabricam dicti monasterii per aequales partes pertinere declarasset, ab eoque tempore conventus et fabrica praedicti in pacifica et quieta possessione bona et spolia in morte abbatum dicti monasterii percipiendi semper extiterint ; propterea pro parte conventus et religiosorum praedictorum Capitulo generali supplicatum fuit, quatinus dicti abbatis Populetani sententiam et decretum approbare et confirmare dignaretur. Quare idem praesens generale Capitulum dictam sententiam et decretum iuri et rationi esse conformia attendens, illa in plenaria Ordinis potestate praesentis diffinitionis tenore approbat et confirmat, atque ut ita in praedicto monasterio semper observetur serio mandat et praecipit. 26.  Praesens generale Capitulum de statu monasteriorum Ordinis non congregatorum in Italia existentium per venerabilem religiosum fratrem Edmundum Tiraquellum, modernum in Curia romana procuratorem generalem, debite informatum, pro felici et prospera illorum directione, cultusque divini augmento et maioris reformationis introductione, ad eiusdem instantiam decernit et ordinavit, prout praesentis diffinitionis tenore ordinat et decernit, ut monasterium S. Salvatoris de Monteamiato, Claraevallis in Castagnola, Claraevallis de Fiastra, B. M. de Casamari, Fossaenovae, Ferrariae, Regalisvallis, S. Spiritus de Ocra, Casaenovae de Abrutio, et S. Bernardi de Morro Clusinensis, Senogalliensis, Camerinensis Verubariensis, Terracinensis, Theanensis, Nolanensis, Aquilanensis, et Pennensis, seu Nullius respective dioeceseos, cum omnibus ipsorum membris, pertinentiis et dependentiis inter se uniantur et in unam fraternam congregationem, Romanam nuncupandam, reducantur, secundum modum et servatis conditionibus quae sequuntur, videlicet : *a*) Quod omnia monasteria supradicta, illorumque praelati, priores, suppriores, conventus, religiosi, novitii, conversi, familiares, aliaeque personae quaecumque, necnon illorum omnium bona, res, iura, proprietates, membra, annexa, pertinentiae et dependentiae quaecumque, sint communia et tamquam unum inter se corpus ad dictam congregationem immediate spectent, monachusque in uno dictorum monasteriorum professus tamquam in omnibus aliis professus habeatur. *b*) Quod electio abbatis praedicti monasterii S. Salvatoris deinceps non ad conventum illius, prout hactenus consuevit, sed ad Capitulum provinciale dictae congregationis de quadriennio in quadriennium celebrandum pertineat, ipseque abbas sic electus praeses dictae congregationis existat, et non ultra quadriennium in huiusmodi officio continuare possit. *c*) Quod dicta congregatio a praedicto Capitulo provinciali et, ipso non sedente, a praefato praeside ac duobus visitatoribus et aliis patribus ad regimen dictae congregationis deputatis, regatur et gubernetur, qui omnes simulque ceteri praelati et priores in dicto Capitulo provinciali, vel si aliqua vacatio, ipso non sedente, intervenerit a patribus regiminis eligantur et ordinentur. *d*) Quod praelati ad priores nisi ex causis magnis et legitimis deponi, nec ultra quadriennium in eodem monasterio nisi propter evidentem et manifestam illius utilitatem continuari debeant. *e*) Quod praedicta monasteria sic in congregationem reducta seu redigenda, et alia quae progressu temporis dictae congregationi aggregari, uniri et incorporari contigerit, cuiuscumque Ordinis, status et conditionis antea fuerint, simulque illorum personae, res, bona et iura quaecumque, sub Rmi D. abbatis generalis pro tempore existentis seu per eum deputatorum vel deputandorum, et Capituli generalis, necnon primorum quatuor de Firmitate, de Pontigniaco, de Claravalle et Morimundo abbatum secundum uniuscuiusque illorum generationem et aliorum superiorum correctione, emendatione, reformatione, visitatione, superioritate ac omnimoda iurisdictione, sicut hactenus fuerunt et fuissent, permaneant. *f*) Quod praeses regiminis ad praefatum Capitulum quoties celebrabitur, duos abbates vel priores, prout per dictum generale Capitulum determinatum fuerit, cum mandato sufficienti et omnibus actis congregationis sub poenis per idem Capitulum generale imponendis, ac etiam omnia praedictorum abbatis et Capituli generalis aliorumque superiorum decreta, statuta, diffinitiones et salubria monita ac mandata suscipere et efficaciter adimplere in omnibus, ac per omnia teneantur, nec illis quicquam contrarium statuere, diffinire vel decernere possint. *g*) Quod statuta per dictum Capitulum provinciale facienda usque ad tunc proximum Capitulum generale et non ultra, nisi fuerint per huiusmodi Capitulum generale approbata, durabunt et obligabunt. *h*) Quod dicta congregatio, et nomine illius patres regiminis solitas annuas contributiones dicti Ordinis, non tantum illorum monasteriorum quae ad praesens congregabuntur, sed etiam ratione illorum quae successu temporis eidem congregationi incorporari contigerit, sive antea fuerint Ordinis, sive non, taxandas per Capitulum generale, habita ratione facultatum, et praeterea charitativa subsidia aliaque onera libere per praedictum Capitulum generale imponenda solvere, ipsumque Rmum D. abbatem generalem et alios superiores patres per se vel vicarios suos et deputatos necnon Capituli generalis commissarios visitare volentes, reverenter et cum dignis honoribus suscipere et admittere tenebuntur. *i*) Quod supradicti omnes, praedicta monasteria, ceteraque dictae congregationis pro tempore aggreganda et incorporanda, non obstante quod alterius Ordinis, statum vel conditionis antea fuerint, aeque libere visitabunt, ac si semper eiusdem Ordinis et nunquam in congregationem redacta fuissent, illaque omnia, tam in capite quam in membris, in spiritualibus et temporalibus, reformandi, et quaecumque ordinatione, emendatione, correctione, punitione, privatione, suspensione, depositione et destitutione indigere cognoverint, ordinandi, emendandi, corrigendi, puniendi, privandi, suspendendi, deponendi et destituendi, plenariam et omnimodam, sicut hactenus habuerunt perpetuis futuris temporibus facultatem, auctoritatem et potestatem habebunt, et cum effectu et quandocumque ipsius libitum fuerit, exercebunt. *j*) Quod Capitulum provinciale et patres regiminis praedicti omnem curam et sollicitudinem in tuendis, defendendis et conservandis praedictis omnibus monasteriis adhibebunt, nullumque ex illis quovis praetextu vel quaesito colore, inconsulto Rmo D. abbate generali pro tempore existenti et sine expressa illius licentia et consensu authentico, deserere, alienare, cedere vel renuntiare poterunt ; et si quid simile ab ipsis attentatum fuerit, irritum, invalidum et nullum ex nunc prout ex tunc decernitur. *k*) Quod patres regiminis tenebuntur sex mensibus ante Capituli provincialis celebrationem Rmum D. generalem et alios superiores praedictos de sui Capituli celebratione admonere, ut possint, si voluerint, eidem personaliter praesidere, vel aliquem deputare qui nomine ipsorum praesideat. *l*) Quod patres abbates et priores, statim ut fuerint electi, iurabunt fidelitatem et obedientiam Ordini et Capitulo ac Rmo D. generali, ceterisque superioribus, et quod nihil unquam facient vel fieri procurabunt aut procurari permittent, directe vel indirecte, quod praesentibus articulis adversetur. *m*) Atque ut praedicta diffinitio facilius suum consequatur effectum, et debitae executioni demandetur, idem Capitulum generale committit venerabili procuratori generali Ordinis in romana Curia pro tempore existenti, ut ipsius Capituli generalis auctoritate dictam congregationem modis et formis superius expressis erigat, ipsaque sic erecta praesidem, abbates, priores et visitatores ac patres regiminis pro prima vice dumtaxat instituat ; et si ita iudicaverit expedire primum Capitulum provinciale celebret, in eoque nomine eiusdem Capituli generalis et Rmi D. generalis praesideat, Diffinitores sibi bene visos eligat, ceteraque faciat quae pro praefatae congregationis erectione praemissorum integra executione cognoverit necessaria et opportuna, etiam si talia forent, quae specialius mandatum exigerent, quam sit praesenti diffinitione expressum ; cum potestate, ubi fuerit impeditus, alium vel alios subdelegandi, mandando districte in virtute salutaris obedientiae et sub poena maioris excommunicationis, necnon privationis vocis activae et passivae omnibus et singulis abbatibus, prioribus et monachis et aliis Ordinis dicti regularibus personis, quatinus in praemissis omnibus praedicto procuratori generali seu ab illo deputando humiliter ac devote obediant, invocato, si opus fuerit, brachii saecularis auxilio, in plenaria Ordinis potestate. 27.  Cum communis omnium Ordinis monasteriorum mater Cistercium tam multis debitis obstricta remanserit, ut licet plurima iam exsolverit Rmus modernus ex dispersione sui conventus, quem omnino restituere consultum visum est, adhuc tamen gravissima diluenda restant et supersunt, ne currentibus arreragiis tanta domus sensim obruatur, praesens generale Capitulum petitioni eiusdem Rmi D. abbatis et conventus Cistercii quae iusta visa est annuendo permittit, ut aedes quasdam apud Sanctum Ioannem de Lona ad monasterium pertinentes, ex quibus ferme nihil percipit et multis in dies egere reparationibus dicitur, ad eiusmodi debitorum exsolutionem libere et licite vendere et alienare valeat, servatis in hoc requisitis et consuetis solemnitatibus, ad quarum observantiam deputat et nominat R. abbatem Trium Regum. 28.  Praesens generale Capitulum diffinitioni anni 1605 de amovendis superfluis et incommodis altaribus apud Cistercium, eiusque ecclesiam, ubi nonnulla eiusmodi reperiuntur, quae ex nulla fundatione existunt et ad quae nullae unquam missae celebrantur, nondum observatum fuisse conspiciens, Rmi D. Cisterciensis iudicio id negotii relinquendum esse censuit et relinquit, quatinus pro decore sanctae matris nostrae circa hoc id faciat quod expedire cognoverit. 29.  Cum praesenti Capitulo fide dignis relationibus ad plenum constiterit, R. D. Ludovicum Diezaux de Almendariis, monasterii B. M. de Oliva in regno Navarrae ad praesens abbatem, post exacta philosophiae studia in conficiendo s. th. cursu debitum, legitimum et consuetum temporis spatium tam in Complutensi quam in Salmanticensi academia impendisse ac subinde crebris disputationibus, publicisque ad populum contionibus et sacrae paginae lectionibus egregia suae singularis doctrinae specimina praebuisse, quod sacram catholocam [catholicam] Maiestatem permovit, ut ipsum in praedicti monasterii abbatem Sanctissimo Domino praesentaret ; idcirco ad condecoranda praedicti domini Ludovici merita praesens generale Capitulum ipsi gradum, titulum et denominationem s. th. doctoris conferenda censuit, prout realiter et cum effectu, praeviis tamen per ipsum praestando iuramento, et emittenda fidei professione, in Dei omnipotentis nomine et plenaria Ordinis potestate praesentis decreti tenore confert, ita quod in universis Ordinis monasteriis et locis necnon publicis et privatis ubicumque habendis coetibus, conventibus et congregationibus ordinem, locum et gradum antelationis, praecedentiaeque iuxta datam temporis praesentis collationis obtineat, omnibus immunitatibus et praerogativis doctoribus in ordine concessis fruatur. 30.  In eadem forma concessa fuit Rdo abbati Sanctae Fidei. 31.  Item, paucis mutatis priori de Oliva et fr. Benedicto de Labarra. 32.  Praesens generale Capitulum committit Rdo D. vicario regni Navarrae, ut inquirat diligenter de redditibus monasterii B. M. de Irancio in eodem regno, et si minus sufficientes esse ad plures monachos alendos quam nunc ibi haberi dicuntur, sibi ipsi constiterit, cum abbate et conventu super missarum quotidianarum B. V. vel pro defunctis celebratione dispenset, prout in conscientia sua expedire ac necessarium esse iudicaverit, sin minus eumdem numerum quamprimum augeri et easdem missas quotidie celebrari iuxta ordinis laudabilem consuetudinem mandet et iniungat, in plenaria Ordinis potestate. 33.  Religiosae sororis Ioannae de Marlat, monasterii de Mediomonte in dioecesi Claromontensi, petentis augmentum pensionis sibi assignatae, dum transferretur in aliud monasterium, supplicatio remittitur ad venerabilem priorem de Bolbona, vicarium Provinciae, ut ipsi provideat, prout iuris et aequitatis ratio dictaverit. 34.  Committitur vicario Provinciae, ut monasterium B. M. de la Blancha in oppido Massiliae visitet et de competenti numero monachorum et novitiorum provideat, in plenaria, etc. 35.  Supplicationem abbatis et conventus B. M. de Regali in regno et insula Maioricarum per eorumdem syndicum praesenti Capitulo porrectam, idem Capitulum remittit ad Rdum abbatem Populetanum, ut consideratis in ea narratis, petitam visitationem committat alicui ex RR. DD. episcopis dicti regni, prout hactenus fieri consuevit propter periculosum loci accessum et distantiam, ea tamen conditione ut Rmus D. episcopus visitans peractae visitationis acta omnia et decreta ad eumdem Rdum abbatem Populetanum patrem immediatum transmittere teneatur. 36.  Capitulum generale attendens praeclara et eximia merita Rmi D. Ioannis de Alvaro, abbatis de Berola in regno Arragoniae ipsi concedit ut episcopatum Celsonensem in Cathalonia, ad quem a sacra catholica Maiestate nominatus fuit, acceptare et a Sanctissimo D. N. Papa et Sede Apostolica provisiones et bullas ad hoc necessarias petere et obtinere possit, in plenaria Ordinis potestate. 37.  Ad instantiam et requisitionem Rmi D. Ioannis de Alvaro, abbatis de Berola in regno Arragoniae, iamque episcopi Celsonensis electi, gratiose concedit fratri Martino Alvero illius ex fratre nepoti, dicti monasterii de Berola religioso expresse professo, praesens generale Capitulum licentiam et facultatem, ut cum praefato Rmo commorari et studia sua tam philosophica quam theologica prosequi, suo insuper tempore gradum doctoratus in aliqua publica et probata Universitate suscipere possit, dictis gratia et licentia usque ad proximum Capitulum generale dumtaxat duraturis. 38.  Districtissime prohibetur a Capitulo generali Rdo abbati de Wancoczko, ne bona ulla sui monasterii alienet aut vendat, eidemque serio praecipit et mandat sub interminatione censurarum et poenarum Ordinis statutis contentarum, ut bona dicti monasterii indebite alienata pro virili recuperet. 39.  Rdo domino Claudio Masson, abbati monasterii B. M. de Morimundo et s. th. doctori, praesens generale Capitulum annuit supplicanti, ut prioratum nostri Ordinis nuper fundatum in loco qui dicitur de Doisma iuxta La Faulche, dioecesis Tullensis, sub invocatione Sanctae Ursulae acceptat et sub linea Morimundi erectum gubernet et regat, secundum quod iam dicto domino de Morimundo per ultimum Capitulum concessum est, quem locum sive grangiam de Doisma nobilis et devota mulier domina Ludovica Dathis, in favorem Adelinae de Brielle, filiae suae, monialis eiusdem Ordinis, emit a praedicto domino abbate Morimundi et suis fratribus pro pretio quatuor mille francorum, de quibus utiliorem et propinquiorem aliam grangiam dictam de Chezeaux dicti abbas et fratres de Morimundo redemerunt, ut videre est per contractum desuper confectum Lingonis die 16 iulii anni 1612 inter eosdem dominum abbatem et fratres de Morimundo, et in illo loco, sive grangia de Doisma, iam per diligentiam dictae domicellae Ludovicae Dathis et prudentiam eius filiae sororis Adelinae de Brielle, aedificata sunt claustra, constructae cellulae pro duodecim monialibus, reparata decenter capella et alia necessaria sunt disposita etiam pro sufficienti clausura et aliis requisitis secundum formam Ordinis, quae omnia sic prudenter et devote gesta laudat praesens generale Capitulum, probat venditionem grangiae de Doisma factam pro tam pio usu, et de pretio eius alterius grangiae redemptionem utique laudat et confirmat, consentitque et praecipit ut dicta soror Adelina de Brielle, in dicto loco de Doisma per dictum dominum abbatem de Morimundo constituta priorissa, omnes fructus percipiat et in possessione non turbetur, sed placide utatur sine ulla eiectione sub quolibet praetextu ; vultque ut contractus dicti loci de Doisma inter dictos dominum abbatem et fratres Morimundi et dictas Ludovicam Dathis et sororem Adelinam de Brielle factas, suum plenum sortiatur effectum, ea tamen lege ut mutare, alienare, vendere nec impignorare possit priorissa sine licentia expressa abbatis Morimundi, sed semper secundum Ordinem teneatur ibi Deo servire, secundum quam legem et non aliter vendiderunt et concesserunt priorissae et monialibus eum locum. Suscipit insuper et insinuat in numero monasteriorum Ordinis dictum prioratum de Doisma sub reformatione dicti abbatis de Morimundo et successorum eius, cui vel quibus dicta priorissa instituta vel instituenda per eumdem vel illos tenebitur in omnibus et per omnia obedire secundum Ordinis instituta et sub honesta clausura cum suis monialibus vivere cum habitu simplici et religioso, nec quicquam audebit facere sine dicti abbatis consensu, etiam nec novitias suscipere ; pro laboribus tamen et charitativis expensis, quas dicta Ludovica Dathis in aedificatione huius prioratus assumpsit et fecit, concedit praesens generale Capitulum et permittit secundum contractum inter eumdem abbatem et dictam Ludovicam, ut si qua monialis de directa eius progenie in eodem prioratu capax et idonea reperiatur professa legitime praesentata domino abbati regulari Morimundi, per eumdem instituatur et promoveatur ad prioratum ; sin autem capacem aliquam aliam, quam voluerit ipse instituet, quae vivere tenebitur et iurabit sub regulari disciplina et clausura, et de omnibus receptis et expensis quotannis computum facere et omnia alia gerere secundum Ordinis statuta. 40.  Visa humili supplicatione facta per fratrem Ioannem de la Chesnaye, monachum professum monasterii de Mortuomari, a quo ad monasterium de Caladia per dispositionem adm Rdi D. abbatis Claraevallensis transmissus fuerat, per quam ratione aegritudinis, quam in dicto de Caladia monasterio patitur propter aeris parum convenientem naturae suae temperiem, petit regressum ad dictum monasterium de Mortuomari suae professionis sibi concedi. Eapropter praesens generale Capitulum petitum regressum supplicanti concedit, mandans in virtute salutaris obedientiae tam priori quam ceteris dicti monasterii monachis uti eum benigne et charitative suscipiant, et privilegiis, honoribus, iuribus et emolumentis, quibus dicti de Mortuomari monachi fruuntur, et ipse antea fruebatur, uti et frui permittant. 41.  Visa humili supplicatione per venerabiles priorem et monachos de Morimundo porrecta, qua declarant multis ab hinc annis permutationem fuisse factam decimarum vini, granorum et aliorum bonorum, quae dictum monasterium percipere solebat in loco dicto de Bourbonne a quondam ipsius Morimundi abbate, dictamque permutationem factam fuisse dissentiente aliqua conventus parte, et cum maxima eius laesione, et postulant a dictae obligationis onere relevari, et ad eam cassandam et irritandam facultatem sibi concedi. Eapropter praesens generale Capitulum dictos venerabiles priorem et conventum ab obligatione dictae permutationis relevando, eisdem ad eam cassandam et irritandam facultatem concedit. 42.  Visa humili supplicatione prioris et conventus Grandissylvae Tholosanensis, qua exponitur decreto ultimi Capituli generalis oratores condemnatos fuisse ad contributionem centum aureorum quotannis in reparationem aedificiorum monasterii, unde factum est ut bona communitatis et conventus, et potissimum quae pro infirmitorio, hospitumque susceptione destinata fuerant, diminuta adeo fuerint, ut huiusmodi sententia et iudicio mille librarum annui redditus iacturam passum fuerit idem monasterium. Eapropter praesens generale Capitulum vicario provinciae fines supplicationis, vocato Rdo abbate aut eius procuratoribus, discutiendos committit, quatinus si iustum visum fuerit, praedictus Grandissylvae conventus ab onere contributionis praedictorum centum aureorum liberetur. 43.  Visa citatione ad praesens generale Capitulum Rdo Ioanni de Levy, monasterii de Loco Dei in Ruthino abbati per fratem [fratrem] Ioannem Rey priorem de Sancto Marcello et Bernardum de la Barthe priorem de Custodia Dei monasteriorum, facta die 10 mensis februarii anni currentis, nullaque ex parte dicti Rdi abbatis exhibita excusatione, praesens generale Capitulum dictum Rdum Ioannem declarat contumacem, mandans vicario provinciae, quatinus de novo dictum abbatem ad proximam Rmi D. Cisterciensis et quatuor primariorum coabbatum convocationem citet, et de citatione Rmum D. Cisterciensem certiorem reddat. 44.  Visa humili supplicatione qua pro venerabili abbatissa et monialibus monasterii de Bellovisu, alias de S. Bernardo prope Baionam expositum est maximam dictum monasterium pati rei familiaris penuriam, tantaque egestate opprimi, ut moniales eiusdem vagari et per provincias remotas pauperem vitam emendicare cogantur, quod cum decori Ordinis, dicti monasterii honori animarumque saluti parum videatur conveniens, et huiusmodi incommodis occurrere pro viribus aequum sit, eapropter praesens generale Capitulum statuit, ut monasteria nostri Ordinis quaelibet in Parlamentis Tholosano et Burdigalensi constituta, quotannis usque ad proximum futurum generale Capitulum quartam partem eleemosynarum, quae ad portas monasteriorum dari statutum est, dictis abbatissae et monialibus charitative erogent, mandantes vicariis praedictorum Parlamentorum, quatinus dictas eleemosynas colligant et ad dictam abbatissam transmittendas, vel per se vel per alios, procurent, praecipientes insuper omnibus abbatibus, abbatissis, prioribus, priorissis aliisque Ordinis nostri personis in dictis Parlamentis constitutis, ut huic decreto obediant. 45.  Visa humili supplicatione a priore et conventu monasterii de Gimonte porrecta, qua expositum est *Breve* quoddam apostolicum esse Clementis VIII, quo monachi dicti de Gimonte monasterii ad parochias dicto monasterio unitas, quarum praesentatio ad Rdum D. abbatem pro tempore existentem pertinet, deserviendas facti sunt habiles, vigoreque istius *Brevis* quidam monachi de dictis parochiis aut vicariis perpetuis provisi fuerint. Et quia in dictis parochiis residentes ob sibi iniuncti oneris necessitatem, suas nihilominus praebendas monachales de numero earum inservientibus et in monasterio divinum officium persolventibus per Ordinis superiores assignatae sunt, assumunt illisque gaudent suas tenentes sedes, et loca monachalia non deserentes a servitio divino, ceterisque vitae monasticae disciplinae regularis, necnon obedientiae muniis declinant et deficiunt, non sine gravamine ipsius monasterii et officii divini imminutione. Eapropter Capitulum generale cultui divino, monasterii incommodo et solatio prospicere volens, statuit et decernit, quatinus huiusmodi de dictis parochiis provisi pensionem monachalem de numero statuto non sumant ; quocirca mandatur vicario provinciae ut has sedes monachorum vacantes aliis monachis aut novitiis idoneis et capacibus modo in Ordine statuto quamprimum impleat. Priori autem sub depositionis poena iniungitur, ne de cetero praebendas seu portiones monachales de numero stabilito eis subministret et tradat. 46.  Oblata generali Capitulo dilecti fratris Ioannis Posnam, monasterii Coronoviensis professi, petitio continebat quod cum ipse ante annos ferme quinque caduco morbo laboraverit, quo nunc per Dei gratiam a multo tempore non fuit divexatus ; idcirco eo non obstante facultas ipsi fieret, qua posset ad diaconatum et presbyteratum promoveri. Cui supplicationi sacris canonibus alioquin minus contrariae benigne annuens, idem Capitulum mandat Rdo abbati ipsius monasterii Coronoviensis, ut habito desuper consilio seniorum cum dicto fratre Ioanne ad effectum petitionis dispenset, eumque habilitet, in plenaria Ordinis potestate. 47.  Expositum fuit praesenti Capitulo pro parte venerabilium prioris et conventus fratrum monasterii B. M. de Coronovia in Prussia, domum quamdam a 40 prope annis, cum essent paucissimi monachi, intra septa locorum regularium antiquitus limitata, a quodam ex praedecessoribus abbatibus fuisse aedificatam, quod cum iam per Dei gratiam monachorum numerus sit restitutus, in maximum illorum incommodum vergit et cedit. Unde eidem Capitulo humiliter supplicari fecerunt, quatinus eis de remedio opportuno ad hoc provideatur, quod attendens idem Capitulum, volensque quieti dicti conventus consulere, committit Rdo abbati moderno, ut dictam domum alio extra loca monastica et memorata transferat, et in casu quod id executioni mandari non possit eius vita durante, concedit et permittit dictis venerabilibus priori et conventui Coronoviensi ut accedente vacatione, quam Deus diutissime differat, auferat dictam domum et ex eius lapidibus et lignis pristinam clausuram, quoad fieri poterit, resarciri et reparari procuret, in plenaria Ordinis potestate, quam ad hoc et impartitur per praesens decretum, et prohibendo omnibus et singulis abbatibus et aliis Ordinis personis ut dictum conventum in hac tam demolitione quam reparatione nullatenus impediant, sub poenis et censuris Ordinis. 48.  Visa supplicatione RR. abbatum et conventuum monasteriorum Coronoviensis in Prussia, Premetensis et Wangroviensis in maiori Polonia, quibus petunt confirmari separationem suarum mensarum conventualium ab abbatialibus, prout nuper a Sanctissimo D. N. distinctionem obtinuerunt, praesens generale Capitulum petitam separationem dictarum mensarum pro maiori partium tranquillitate concedit et permittit, vultque et mandat in virtute salutaris obedientiae contractus desuper initos iuxta omnes et singulas ipsorum clausulas et tenores perpetuis temporibus futuris utrimque respective observari in plenaria Ordinis potestate ; ac committendo mandat Rdo D. David Karnaski monasterii de Oliva in eadem Prussia abbati, ut praedictam separationem consideratis instrumentis et rationibus in iisdem appositis executioni demandet. 49.  Visa supplicatione religiosorum prioris et conventus monasterii de Alneto Baiocensis dioecesis, in Normannia, quatinus a summa suppressarum antea pensionum, quae reparationibus locorum monasterii destinata erat, liceat eis sese exonerare a creditoribus suis, apud quos obligati tenentur multo aere propter sumptus, quos fecerunt in supremo regis consilio pro impetranda homologatione ordinationum Rdi abbatis Claraevallensis contra suum commendatarium, praesens generale Capitulum audito promotore Ordinis committit dicto Rdo abbati de Claravalle ut, perspecta rei aequitate, quod rationabile iudicaverit, decernat et cum dictis religiosis favorabiliter agat, in plenaria Ordinis potestate. 50.  Nous, frère Nicolas Boucherat, abbé de Cisteaux, etc. veu la requette des religieux prieur et convent de l’abbaye des Escharlys, diocèse de Sens, disant que dom Anthoine Laurens, religieux de Foucarmont et cydevant cellerier de la dite abbaye des Escharlys, ayant été condamné par sentence du Rd abbé de Clairvaux de rendre aux dits supplians tous tiltres, papiers et enseignements par luy transportez hors de la dite abbaye durant son administration, et de ne se mesler directement ou indirectement des causes, procez et affaires concernans ladite abbaye sous peine d’excommunication. Néantmoins il n’a encore satisfait, et qu’il y a apparence qu’il s’entend couvertement avec les adverses parties des dits religieux et les favorise. Le présent Chapitre général, ouy sur ce le promoteur de notre Ordre, enjoint de ce chef audit dom Anthoine Laurens soubs la même peine d’excommunication ipso facto incurrenda, et réservée à Monseigneur notre Rme de Cisteaux ou au Rd abbé de Clairvaux de rendre ou faire rendre dans deux mois aprez la signification des présentes pour tous délais aux dits religieux des Escharlys tous les papiers, tiltres et enseignemens qu’il a transporté hors de l’abbaye susdite durant son administration, ou autrement, et declare ce qu’il scait en sa conscience quant es dits papiers, tiltres et enseignements et des arrerages deus à la communauté desdits religieux. 51.  Veue la requeste à Nous presentée par sœur Charlotte de Ronchaux tendant aux fins que la pension annuelle a elle réservée de six vingt livres avec les arrérages d’icelle depuis le temps de la reservation luy soit payée, qu’elle soit quitte et deschargée de deux cens livres dont est faite mention en sa requeste et autres fins en icelle contenues. Le Chapitre général attendu l’infirmité, grand age et caduc de la suppliante, considéré le défault de sa vue, pour ces causes et autres à ce le mouvant, a ordonné et ordonne premièrement, que la suppliante jouira de la pension annuelle de six vingt livres à elle ordonnée et sera entièrement payée des arrerages d’icelle jusques au jour present, la declare quitte et deschargée des deux cens livres dont est mention en sa requeste, a permis et permet à la suppliante deporter sur son habit de l’ordre une robbe noire avec decence conversant parmy les seculiers, accorde logement convenable en l’abbaye de Corcelles pour sa retraite et demeure, et luy permet de choisir telle personne sage et discrette, qu’elle trouvera bon estre pour la garde de son pecule, de choisir lieu en l’eglise dudit monastère pour son inhumation, et de se confesser aux prêtres seculiers a charge qu’ayant commodité par fois de religieux prudent et sage de notre Ordre, elle s’y confesse aussy. Et au surplus veult et entend ledit Chapitre general, que l’ordonnance du Rd abbé des Trois Roys touchant le sieur de Ronchaux cousin de la suppliante sorte son plein et entier effet. Commandant en vertu de sainte obéissance à la Dame abbesse d’Onan d’obéir à notre present decret, au vicaire de la province d’iceluy faire garder et estroitement observer, et au premier de nos religieux requis de l’insinuer à la dame abbesse dudit Onan. 52.  Visa et mature considerata supplicatione monialium, abbatissae et conventus monasterii de Benedictione Dei in Lugdunensi dioecesi, conquerentis in gravissimis fundationum obitualium oneribus premi et gravari cum moderatissimo redditu, rogantiumque quatinus a Capitulo generali tantum onus sufficienter minuatur. Committitur Rdo D. abbati de Claravalle ut, inspecta rei importantia, quod in conscientia iudicaverit pro bono et aequo decernat et componat. 53.  Ad audientiam Capituli generalis pervenit commendatarium monasterii de Quinciaco, priorem et religiosos eiusdem loci ausu temerario ad obedientiam sibi praestandam cogere, officiarios instituere velle, monachorum spolia defunctorum sibi usurpare, priorem a suo cubiculo expellere, eiusque bona mobilia in privatos usus convertere, bona monasterii immobilia in perpetuam emphiteosim dare, multaque alia et maiora quotidie attentare, spreta Ordinis auctoritate, monachorum pensiones et vestiaria non persolvere, eleemosinas non largiri in gravem piorum fundatorum fraudem et animarum ibidem Deo famulantium inquietudinem et iniuriam. Propterea huiusmodi malis de remedio opportuno, ut par est, providere volens, praedictum Capitulum mandat et praecipit in virtute salutaris obedientiae vicario provinciae ut statim, omni mora postposita, informet serio ac diligenter inquirat de omnibus supradictis, et si vera esse cognoverit, moneat et districte iniungat procuratori syndico, quatinus ille praefatas bonorum in perpetuam emphiteosim concessiones irritas et nullas declarari procuret et praedictum commendatarium ad omnia et singula, ad quae in conscientia et secundum stabilimenta a visitatoribus eiusdem monasterii edita et confirmata tenetur, per omnes iuris et iustitiae vias quantocius compellat, in plenaria Ordinis potestate. 54.  Cum expositum fuerit Capitulo generali monasterium B. M. de Candelio in dioecesi Albiensi unum esse ex antiquioribus nostri Ordinis monasteriis cuius possessio iam devenit in manus Rdi D. Petri Conardi, s. th. pr., ac de Ordine nostro benemerenti. Eapropter praesens generale Capitulum censuit et decernit, prout tenore praesentium censet et decernit praedictum monasterium de Candelio, simul cum monasterio de Bonacumba in dioecesi Ruthenensi, non debere visitari a dilecto nobis in Christo filio fratre Petro Garrice, nostro per universam Occitanam vicario, ad evitandas suspiciones et querelas, quae inter eos oboriri possent, et conservandum inter eos bonum pacis, et in dictis monasteriis maiorem quietem. Quapropter inhibetur praedicto vicario, ne praedicta de Candelio et Bonacumba monasteria visitare, aut aliam quamcumque iurisdictionem in eis exercere valeat, non obstantibus litteris vicariatus quas praefatus vicarius obtinere posset, sed ipsi praefato abbati de Candelio omnimoda iurisdictio relinquitur in praedictis monasteriis, donec aliter Capitulo generali visum fuerit. 55.  Attendu qu’avons ordonné que notre Maître Garrice vicaire en Gascogne s’abstiendroit d’aller visiter le monastère de Candueil pour les difficultez qui ont été entre iceluy et le Rd abbé d’iceluy et de Bonnecombe qui en dépend immédiatement, avons aussi jugé être expedient pour oster tout subject de contention entre eux d’ordonner comme ordonnons que le Rd abbé de Candueil n’ira point à Bolbonne. 56.  Super humili supplicatione nobis facta pro parte fr. Rogerii de Ginis exponentis se sub beneplacito Rdi sui praelati dedisse commodato Rdo abbati Septem fontium summam centum florenorum, quae nondum ei reddita fuit, praesens generale Capitulum suum unicuique ut par est, restitui volens, mandat praedicto abbati quatinus, significatione praesentium sibi facta, statim dictam summam dicto creditori restituat, permittens alioquin dicto creditori ut per sequestrationem bonorum et fructuum ipsius monasterii de Septem fontibus sibi providere liceat et possit. 57.  Veue l’humble supplication à nous faite par messire François Sagny, lieutenant au siège d’Ieres en Provence, par laquelle il demande, que sa fille Margueritte Sagny soit receue novice de notre Ordre au monastère de S. Pierre de la Manarra, offrant pour son dot donner librement, volontairement et charitablement audit monastère huit cens escus. Le Chapitre general a commis et commet le vicaire de l’Ordre en la province de voire et s’informer des vie, mœurs, conversation et autres qualitez requises de ladite Margueritte pour et aux fins, qu’elle estant de la condition et qualité requises, elle soit suivant les statuts et coustumes de notre Ordre receue, de quoy faire donnons entier pouvoir audit vicaire et enjoignons cependant à la Dame abbesse et religieuses dudit monastère sus peine de desobéissance d’obéir à ce present decret, si commandons audit vicaire de bien et deuement prendre garde à ce que les susdits huit cens escus soient employez au bien et profit stable et permanent dudit monastère. 58.  Accepta supplicatione religiosorum et conventus monasterii de Sylva Melonis in Britannia, quatinus confirmentur ordinationes sibi confectae a Rdo abbate Claraevallensi commissario speciali, super victu et vestitu et aliis necessariis, visis et examinatis dictis ordinationibus et audito promotore Ordinis, praesens generale Capitulum easdem ordinationes tamquam rationabiles et legitimas confirmat et ratificat in plenaria Ordinis potestate, quatinus iuxta suum tenorem plenum sortientur effectum, prohibendo dictis religiosis ne quidquam in contrarium sine expresso Rmi D. N. Cisterciensis consensu audeat attentare. 59.  Sur la remontrance de notre promoteur disant que les religieux prieur et convent de Savigny, diocèse de Mans, aymant mieux être petit nombre affin d’avoir plus de pension, que de procurer nombre competant pour la decence du service divin auroient jusques à présent negligé de poursuivre estat et reglement suffisant pour la partition au prorata du revenu de leur monastère, qui est des mieux dotez de l’Ordre, et que nonobstant, qu’ils ayent une belle grande église, de laquelle la seule voulte du chœur est crevée, au lieu d’en poursuivre la réparation depuis fort longtems, se sont habituez à faire le divin service en une chapelle hors des cloîtres, encore qu’ils pourroient aisément s’accommoder ou au presbytère de ladite grande église, qui est long et spacieux, ou derrière le grand autel, soubs les basses voutes à l’endroit des chapelles. Le present Chapitre general ordonne au Rd P. abbé de Clairvaux de faire reglement audit Savigny pour nombre competant de religieux suivant la partition canonique et de faire contraindre par toutes les voyes deues et raisonnables le sieur commandataire aux reparations de ladite voulte du chœur, et cependant ordonne que les religieux feront le service ou au presbytère ou dessous les basses voultes derrière le grand autel à l’endroit des chapelles, commettant audit Rd Père abbé de Clairvaux de leur prefiger temps pour s’y accommoder sous telles peines que bon luy semblera. 60.  Visa supplicatione sororis Elisabeth de Belleguise, monasterii B. M. de Pratis iuxta Trecas religiosae, exponentis se iuxta decreta Capituli generalis et convocationis praecedentis primariorum patrum, procurasse quibus potuit modis etiam cum Rdo abbate de Pontigniaco ad hoc expresse commisso, ut per abbatissam eiusdem monasterii de Pratis reciperetur in ipsomet suae professionis monasterio, nec tamen efficere potuisse ut reciperetur, sed cogitur adhuc et cogetur in saeculo inter parentes conversari et residere, nisi de monasterio ei provideatur. Super quibus, audito Rdo abbate Claraevallensi postulante ut pro meliori bono et maiore fructu utriusque status eiusdem monasterii liberetur ab ipsius onere, vel saltem deputetur commissarius qui visitationis et superioritatis huius monasterii curam habeat et sollicitudinem ; praesens generale Capitulum committit venerabilem priorem de Moris, ut durante quadriennio proximo, vocato et adscito procuratore syndico provinciae, semel saltem singulis annis simul visitent, et idem prior, quoties expedire viderit, visitet praedictum monasterium de Pratis, tam in capite quam in membris, in spiritualibus et temporalibus, ibique coniunctis viribus et consiliis, reforment, corrigant, ordinent, suspendant, instituant, destituant quaecumque reformatione, correctione, ordinatione, suspensione, institutione et destitutione indigere cognoverint. Confessarium instituant, clausuram regularem observari faciant, numero monialium et ipsarum victui provideant, computationes administrationis reddere faciant, probent vel improbent et super temporali regimine iuxta monasterii facultates ordinent, et si opus videbitur, de vita et moribus personarum regularium etiam abbatissae inquirant et informent, et super his usque ad sententiam diffinitivam inclusive et ipsius executionem procedant, ceteraque omnia faciant, quae visitatores a Capitulo generali deputati facere possunt et debent. Praefatam sororem Elisabeth per poenas et censuras Ordinis, ac per omnes iuris et iustitiae vias in ipso monasterio recipi, et ibi sicut aliae ibidem professae foveri faciant, in plenaria Ordinis potestate, invocando, etc. Volumus autem ut utrumque praefati monasterii statum et quaecumque in praemissorum executione contigerint, ad proximam primariorum patrum convocationem atque etiam ad proximum generale Capitulum praedictus commissarius referat, et nihilominus declarat generale Capitulum suae intentionis non esse praesenti decreto Rdum abbatem Claraevallensem a visitatione et sollicitudine eiusdem monasterii de Pratis impedire vel excusare, quin potius ipsum monet et quo poterit meliori modo eidem monasterio pro meliore ipsius statu et animarum salute providere non desinat. 61.  Sur la remontrance, que non obstant qu’au precedent Chapitre ou assemblée eut été fait un décret et ordonnance pour la reparation du monastère de Foucarmont, diocèse de Rouhan, neantmoins tant s’en faut que le R. abbé y ait pourveu et donné ordre que ce peu qui restoit de batiment est en pire état et en danger de fondre entièrement en ruine et désolation. Le présens Chapitre general commet et ordonne en vertu de sainte obéissance a Dom Anthoine Cuneron, religieux de l’abbaye de Gard, diocèse d’Amyen, pour avec le vicaire de la province aller reconnoitre l’état dudit monastère de Foucarmont, en dresser procez verbal et contraindre par toutes voyes de justice et raisonnable ledit Rd abbé d’entendre et satisfaire aux susdites reparations, à l’effet de quoi ledit present Chapitre general donne audit Cuneron plein pouvoir, mandement et authorité [autorité]. 62.  Sur la plainte et remontrance du promoteur de notre Ordre du misérable état du monastère de Valence, diocèse de Poitiers, et du danger evident de l’entière ruine et desolation d’iceluy, s’il n’y est promptement pourveu et remedié, étant les cloîtres de tout ruinez, et les religeieux [religieux] en trop petit nombre contraincts de celebrer le divin service dans la nef de la grande eglise, à cause que le chœur et presbytère est pollu par la sepulture des heretiques qui y sont inhumez. Le présent Chapitre general commet et enjoint en vertu de sainte obeissance au Rd abbé de Villeneuve, diocèse de Nantes, de se transporter au plus tot qu’il luy sera possible audit Valence pour voir l’état des religieux et édifices, en dresser procez verbal et ordonner pour nombre competent des religieux et reparations, et contraindre par toutes voyes de justice dues et raisonnables le sieur commendataire de satisfaire à ce qui sera par ledit commissaire ordonné, pourvoira iceluy commissaire des moyens et expediens, qu’il jugera convenables pour restablir la liberté du divin service de ladit [ladite] eglise, de quoy faire le present Chapitre general donne audit Rd abbé plein pouvoir, authorité [autorité] et mandement général et special. 63.  Audita promotoris quaerimonia contra fratrem Guillelmum Le Gallois, religiosum expresse professum monasterii de Bona requie in Britannia, quod non paruerit mandato Rdi abbatis de Claravalle, commissario Capituli generalis, ipsi facto die 16 mensis septembris anni Domini 1611, ut intra diem 15 mensis septembris eiusdem anni se representaret et sisteret coram venerabili provisore collegii Parisiensis, a quo mitteretur in monasterium de Vallibus Sernay, ibique expectaret dicti Rdi abbatis adventum, quatinus ei prout expediens videbitur, provideret, sed rebellis perseverans vagabundus huc et illuc discurrit in magnum Ordinis dedecus et scandalum plurimorum, mandat praesens generale Capitulum syndico provinciae ut eum peremptorie citet coram Rmo D. N. Cisterciensi ad certum diem secundo et tertio responsurum super interrogandis, sub poena convictionis eorum de quibus accusatur, et excommunicationis latae sententiae, quod si non paruerit, excommunicatus publicetur per chartulam in valvis monasteriorum eiusdem dioecesis, necnon ecclesiarum et locorum in quibus idem frater Guillelmus versari existimabitur. Acta autem remittentur ad eumdem Rmum D. N. Cisterciensem ut contra eum, prout iuris fuerit, ulterius procedatur. 64.  Sur la plainte et remontrance de notre promoteur que le Rd abbé de Clairvaux ayant fait un état et reglement pour nombre competent de religieux, vivre, vestiaire et entretenement d’iceux suivant la partition canonique au monastère de Mortemer, diocèse de Rouhan ; les religieux claustraux d’iceluy monastère auroient presume de transiger au contraire avec le sieur commendataire ou son procureur, au grand prejudice du service divin et de leur communauté. Pourquoy le present Chapitre general cassant et annullant [annulant] toutes transactions et contraux faits par lesdits religieux de Mortemer contre le réglement dudit Rd abbé de Clairvaux, mande au Rd abbé de l’Estrée, vicaire en la province, de faire executer ledit reglement dudit Rd abbé de Clairvaux par toutes voyes deües et raisonnables, et de rapporter au prochain Chapitre general ou assemblée des pères actes de ses diligences et de ce qu’il y aura fait. 65.  Sur la plainte faite à notre Chapitre general par le promoteur de notre Ordre, le Rme abbé commendataire de l’abbaye de Saint André en Gouffer, en Normandie, quy açoit que les religieux prieur et convent dudit Saint-André eussent obtenu arrest d’emologation sur le reglement à eux fait pour leur entretenement par le vicaire de la province ; neanmoins auroient été contraints tant par force, violence que pour avoir paix, de composer amiablement avec ledit commendataire pour leurs provisions avec grandes moderation et diminution. Ce nonobstant, ledit sieur commendataire ne satisfait à l’accord et transaction qu’il a fait avec eux, dont ils reçoivent de grandes incommoditez. Le present Chapitre general enjoint au syndic de l’Ordre en la province de poursuivre la cassation dudit accord, que le present Chapitre general declare nul et de nulle valeur, et de faire retablir lesdits religieux en la jouissance de *leur dit* reglement emologué, avec deffence d’y contrevenir ou attenter chose au contraire à l’avenir, ains d’en poursuivre l’execution par toutes voyes dües et raisonnables. 66.  Capitulum generale visis et mature consideratis supplicibus libellis tam pro parte Rdi D. abbatis et conventus monasterii SS. Crucium in Cathalonia, quam prioris et conventus prioratus de Leula in oppido Perpiniani, porrectis, mandat et statuit dictos priorem, conventum et monachos de Leula debere esse et manere sub visitatione et obedientia ipsius abbatis SS. Crucium, non obstante quacumque in contrarium exemptione et recusatione, monens interim eumdem dominum abbatem SS. Crucium ut praeteritorum christiane deposita memoria dissidiorum cum dictis priore, conventu et monachis de Leula paterne et benevole agat. 67.  Praesens generale Capitulum receptis cum debita reverentia et honore litteris sacrae regiae catholicae Maiestatis Philippi III invictissimi et potentissimi Hispaniarum regis ab eodem Capitulo generali, pro suo piissimo erga Ordinem Cisterciensem zelo et propensione requirentis ut monasteria dicti Ordinis in Arragoniae, Valentiae, Maioricarum regnis et principatu Cathaloniae consistentia in unam congregationem erigeret ; visis etiam actis communicationum et deliberationum quas RR. abbates et procuratores dictorum monasteriorum super eo negotio in Caesaraugustana civitate coram Ill. et Rmo domino illius civitatis archiepiscopo ab eadem sacra catholica Maiestate deputato die 27 mensis ianuarii et aliquot sequentibus praesentis anni 1613, inter se habuerunt, Capitulum generale felix et prosperum dictorum monasteriorum regimen et gubernium, in eisque disciplinae regularis observantiam ac divini cultus augmentum, necnon etiam suae sacrae catholicae Maiestatis piae requisitioni grata et debita animi promptitudine, quantum in se est, respondere et satisfacere desiderans, praehabita ad Dei Omnipotentis gloriam, ipsiusque intemeratae Virginis honorem, unam omnium monasteriorum et locorum dicti Cisterciensis Ordinis in regnis Arragoniae, Valentiae, Maioricarum, principatu Cathaloniae et etiam in regno Navarrae consistentium, ne huius postremi regni monasteria sola ac divisa remaneant, congregationem et uno vicario generali, diffinitoribus et visitatoribus, qui patres regiminis vocabuntur, regendam et gubernandam modis et formis sequentibus et non aliter erigendam esse censuit et decernit, videlicet : *a*) Quod dictae congregationis erectione non obstante, auctoritas, superioritas et iurisdictio Capituli generalis, Rmi D. generalis Cisterciensis et quatuor primariorum abbatum in omnibus et per omnia salva et integra remanebit, ita quod vicarius generalis, diffinitores, visitatores, abbates et quicumque dictae congregationis superiores et subditi pro tempore existentes, praedictum Rmum D. generalem Cisterciensem et quatuor primos abbates, necnon Capituli generalis pro tempore deputatos commissarios dictae congregationis, seu eorum monasteria et loca in capite et in membris, in spiritualibus et temporalibus, visitare et reformare volentes reverenter suscipere et admittere tenebuntur, eodem plane modo, ac si monasteria et loca praedicta nunquam in congregationem huiusmodi redacta fuissent. *b*) Tenebuntur quoque Capituli generalis statuta et diffinitiones in omnibus servare et contributiones Ordinis et subsidia charitativa pro illius necessitatibus per Capitulum generale pro tempore imponendas solvere. *c*) Ad quod Capitulum generale quoties celebrabitur duos abbates mittent, expensis et nomine totius congregationis cum omnibus decretis et statutis, quae de quadriennio in quadriennium in eorum Capitulo provinciali pro bono confirmantur, vel alias reiiciantur, prout iustum fuerit. *d*) Qui vicarius generalis, diffinitores et visitatores ut fuerint capitulariter electi, illico publice iurabunt fidelitatem et obedientiam Ordini, id est Capitulo generali et Rmo D. Cisterciensi, et quod directe vel indirecte nihil unquam facient, fieri procurabunt, aut procurari permittent in contrarium. *e*) Dicti autem vicarius generalis, diffinitores et visitatores ita erunt quadriennales, quod eorum nullus ultra quadriennium quavis ex causa in eodem officio continuari poterit. *f*) Abbates vero omnes perpetui erunt, et hoc ad amputandum omnem ambitionis, symoniarum, discordiarum, inimicitiarum et inquietudinum materiam, quae in electionibus abbatum temporalium contingere solent. *g*) Porro vacantia aliqua adveniente, vicarius generalis, diffinitores et visitatores se congregabunt, non in monasterio vacante, sed in alio aliquo monasterii vel loco, ibique tres monachos ex vacantis monasterii professis, si tot in eo idonei reperti fuerint, sin minus ex alterius monasterii eiusdem congregationis professis quos ad vacantem praelaturam digniores cognoverint, eligent, sicque electos per aliquem abbatem seu priorem nihil de personis electis scientem cum litteris clausis conventui et monachis monasterii vacantis capitulariter congregatis, ut ex his tribus unum in suum abbatem eligant, praesentabunt, seu praesentari facient et conventus et monachi inter se colloquia habere aut ex capitulo discedere minime permittentur, donec electio cui praesidebit abbas seu prior cum litteris clausis mittendus, per vota secreta, perfecta fuerit. *h*) Propterea suae Beatitudini, ut abbatias quae in dictis regnis nunc triennales existunt, in posterum, quo dictum est modo, perpetuas decernere et pariter sacrae Maiestati catholicae, ut praesentationis ius, quod habet in aliqua monasteria, dictae futurae congregationis, pro maiori bono et feliciori illius regimine, dimittere dignentur, supplicandum erit. *i*) Ut autem maxime in istiusmodi congregationis initio omnis malignandi occasio tollatur, nullus abbatum vel monachorum poterit, a quoquam aut quovis praetextu, pro praeteritis ante congregationis erectionem processari, sed eorum omnium perpetua erit oblivio et silentium. *j*) Si vero Rmum D. generalem Cisterciensem dictam futuram congregationem visitare eo tempore contingeret, quo illius congregationis Capitulum provinciale foret celebrandum, poterit Rmus D. generalis, si voluerit, eidem Capitulo provinciali personaliter praesidere, quod idem erit de quatuor primariis abbatibus, et de Capituli generalis pro tempore deputato commissario, si ipsorum aliquem dicto tempore in illis partibus adesse contingat. Quare ut praemisa [praemissa] omnia suum consequantur effectum et debitae executioni demandentur, idem generale Capitulum committit et mandat Rdo D. Vincentio Longuespée, abbati monasterii B. M. de Laude iuxta oppidum Insularum, comitatus Flandriae, ut quanto citius iter in Hispanias suscipiens ipsius Capituli generalis authoritate dictam congregationem modis et formis superius expressis erigat, et ad eum effectum omnes abbates et procuratores conventuum monasteriorum ad aliquod monasterium seu alium quemcumque locum commodiorem convocet et primum Capitulum provinciale celebret, et in eo praesidendo auctoritate Capituli generalis, Rmi D. Cisterciensis et quatuor primariorum abbatum, vicarium generalem, diffinitores et visitatores sibi bene visos eligat et instituat, ceteraque faciat, quae pro congregationis praefatae receptione et praemissorum omnium integra executione necessaria cognoverit et opportuna, etiam si talia forent quae specialius mandatum exigerent, quam sit praesenti diffinitione expressum. Quamobrem praesens generale Capitulum omnibus et singulis dictorum monasteriorum et locorum Cisterciensis Ordinis abbatibus et monachis aliisque personis regularibus in virtute salutaris obedientiae et sub excommunicationis quoad abbates et privationis vocis activae et passivae quoad monachos poena districte mandat et praecipit, quatinus eidem Rdo abbati de Laude commissario in praemissis omnibus humiliter et devote obediant, invocato ad hoc, si opus fuerit, brachii saeculari auxilio. 68.  Instructio data ex parte Capituli generalis Ordinis Cisterciensis, celebrati die 6 et sequentibus praesentis mensis maii 1613 Rdo D. de Laxavio et venerabili fratri Sebastiano Bonfil, priori et administratori monasterii de Scarpa, eorum omnium quae eiusdem Capituli generalis generalis nomine apud sacram catholicam Maiestatem suam fideliter ac diligenter procurare tenebuntur. *a*) Primo, ut sacra catholica Maiestas gratum habere dignetur, ut monasteria regni Navarrae una cum monasteriis regnorum Arragoniae, Valentiae, Maioricarum et principatus Cathaloniae, in congregationem reducantur, quia pauca sunt, nec ut per se unam congregationem componant sufficientia ; sunt enim tantum quinque et ex quinque abbatibus unus deberet esse vicarius generalis, alii duo diffinitores et duo postremi visitatores, et sic omnes essent in officiis contra naturam congregationis. *b*) Secundo, ut sacra catholica Maiestas gratum habere dignetur, quod omnes abbates sint perpetui et non temporales, et hoc ad amputandum omnes occasiones ambitionum, symoniarum, conspirationum et dissidiorum, quae in electionibus abbatum triennalium contingere solent, et sunt directe contra charitatem Dei et proximi. Et haec abbatiarum perpetuitas tanto magis videtur admittenda, quod in illis partibus omnes abbates sunt perpetui, exceptis quatuor qui sunt triennales, et ita lubentius omnes congregationem admittent. *c*) Tertio, ut sacra Maiestas catholica gratum habere dignetur decretum Capituli generalis, videlicet quod adveniente vacantia aliqua, vicarius generalis et diffinitores et visitatores de congregant… etc. *ut supra, n°* 67, *g.* *d*) Quarto, ut pro bono et magis pacifico et etiam uniformi congregationis regimine, dignetur sacra Maiestas ius praesentationis, quod habet in aliqua monasteria, benigne remittere, et hoc ne temporis successu intrudantur personae quae pacem et quietem congregationis conturbent. *e*) Quinto, sacra catholica Maiestas gratum habere dignabitur, ut omnis malignadi [malignandi] tollatur occasio, *etc. ut supra n°* 67, *i*. *f*) Sexto, supplicabitur S. S. C. Maiestati ut dignetur concedere litteras patentes, quod haec congregatio semper manebit sub iurisdictione et obedientia Rmi D. generalis Cisterciensis et quatuor primorum abbatum, et quod tenebitur eorum visitationes admittere, prout in decreto Capituli generalis plenius habetur. *g*) Septimo, exponendum erit S. S. C. Maiestati quod, praemissis conditionibus approbatis et resolutis tamquam legibus fundamentalibus, R. D. abbas monasterii B. M. de Laude iuxta Insulas, comitatus Flandriae, a Capitulo generali deputatus commissarius ad eas partes sit venturus ut congregationem erigat, et Capitulum provinciale celebret, in quo fient statuta particularia accommodata pro congregatione. *h*) Ultimo, offerenda erunt S. S. C. Maiestati humillimae preces et orationes ipsius Capituli generalis, et eidem supplicandum ut Cisterciensem Ordinem protegere et commendatum habere dignetur. 69.  Cum frater Anthonius Croizall, monasterii SS. Crucium conversus, subreptitie et falsis expositionibus, mendicatis insuper prioris de Leula litteris, ad habitum monachalem in dicto prioratu susceptus est et admissus fuisse dicatur, committit praesens generale Capitulum vicario provinciae, ut si narrata in supplicatione ex parte Rdi abbatis et conventus dicti monasterii de SS. Crucibus porrecta, vera esse compererit, ipsum fratrem Antonium habitu monachali exuat et in ordinem laicorum fratrum dicti monasterii reducat et redigat, poenitentiam iuxta suorum demeritorum exigentiam iniungendo, dictum insuper priorem de Leula, qui eiusmodi commendatitias litteras temere concessisse dicitur, debite coerceat. 70.  Praesens generale Capitulum petitioni Rdi abbatis et conventus monasterii SS. Crucium in Cathalonia, benigne annuens, ut ad honorem Dei festum sanctae Clarae virginis, cuius corpus a gloriosissimae memoriae Petro II Arragonum rege catholico, necnon serenissima illius coniuge regina sibi donatum asserunt, in dicto monasterio et illius membris et dependentibus sub officio communi virginum cum una missa celebrare licite possint et valeant, licentiam et facultatem concedit in plenaria, etc. 71.  Capitulum generale mandat et praecipit Rdo D. abbati de Populeto ut adversus fratrem Anthonium Martorell, conversum monasterii de Regali Maioricarum, ad praesens in dicto monasterio de Populeto commorantem et de furto gravi aliisque delictis per supremam curiam regiam coronae Castellae ad extremum supplicium condamnatum [condemnatum], et postea ad instantiam Ordinis suis superioribus restitutus, iuridice procedat et puniat, dans domino Rdo abbati Populetano expressam facultatem dictum fratrem Anthonium etiam ad triremes, si criminis exigentia postularit, condemnandi, in plenaria, etc. 72.  Committitur RR. PP. abbatibus de Petra et de Sancta Fide, ut constito sibi de utilitate monasterii largiantur auctoritate Capituli generalis Rdo abbati et conventui B. M. de Rota facultatem et licentiam bona Maurorum expulsorum ad eos devoluta, seu eorum monasterio incorporata, in emphiteosim ad tres generationes et non ulterius concedendi, ita tamen quod pecuniae ex huiusmodi in emphyteosim concessione seu concessionibus provenientes in emptionem aliorum bonorum stabilium vel censualium ad opus et ad rem dicti monasterii de Rota converti debeant. 73.  Praesens generale Capitulum accepta supplicatione abbatis et conventus de Irancio in regno Navarrae, pro licentia vendendi et alienandi quosdam redditus ad se spectantes Ilechas vulgo appellatas, eosque in utiliores monasterii usus convertendi, committit vicario provinciae, ut constito sibi de utilitate per debitam et iuxta Ordinis statuta faciendam informationem authoritate Capituli generalis, petitam facultatem concedat, ita nihilominus, ut tam dicta informatio quam acta et contractus super hoc ineundi una cum authentica certificatione, et declaratione, quod praedicti redditus et pecuniae inde provenientes in alios magis necessarios et utiles conversi fuerint, ad proxime sequens generale Capitulum referri seu transmitti debeant. 74.  Visis et mature consideratis supplicationibus Rdi D. abbatis de Populeto petentis exercitium visitationis et superioritatis in monasterium de Petra propter quaedam dissidia per praecedens generale Capitulum suspensum, sibi liberum reddi et restitui ex una, et Rdi D. abbatis de Petra contrarium postulantis ex altera partibus, Capitulum generale uniquique quod suum est reddere et restituere cupiens, declaravit et praesentium tenore declarat impedimentum superius memoratum cessare debere ; ita quod Rdo abbati de Populeto liceat dictum monasterium de Petra auctoritate paterna visitare, cum assistentia tamen alicuius abbatis non suspecti, mandans Rdo abbati et conventui de Petra, ut huic decreto se conforment sub censuris et poenis Ordinis. 75.  Cum praesenti Capitulo de eximia, profundaque R. D. Bernardi Maciis monasterii B. M. de Lavaxio in principatu Cathaloniae abbatis, doctrinae et in sacris litteris eurditione [eruditione] per rigorosum examen ac demum plurimis fide dignis relationibus de eiusdem pietate morumque et vitae integritate ad plenum constiterit ; idem generale Capitulum ad condecoranda illius merita praestito prius ab eodem iuramento, et emissa, prout moris est, fidei professione, ipsi gradum, titulum et denominationem s. th. doctoris conferenda censuit prout realiter et cum effectu in Dei Omnipotentis nomine et plenaria Ordinis potestate praesentis decreti tenore contulit et confert, ita quod in universis Ordinis monasteriis et locis, necnon publicis coetibus et congregationibus Ordinis locum et gradum antelationis, praesessionis [praecessionis] iuxta datam temporis praesentis collationis obtineat, omnibusque immunitatibus, exemptionibus, privilegiis et praerogativis doctoribus in Ordine concessis fruatur et gaudeat. 76.  In eadem forma fuit expeditum pro Rdo abbate de Lanckeim, in Bambergensi dioecesi. 77.  Cum pro parte conventus et religiosorum monasterii B. M. de Oliva, regni Navarrae praesenti Capitulo generali expositum fuerit, quod apostolica et regia auctoritatibus in tres partes aequales … etc. ut supra n° 25, *sed loco* 15 *ianuarii* 1580, *legitur* 1589. 78.  Super gravibus querelis, quae passim fama publica et alias fiunt de irreligiosa, inhonesta et scandalosa vita et conversatione sororis Carolae de Cluis, abbatissae monasterii B. M. de Lilio, Cisterciensis Ordinis iuxta Melodunum, praesens generale Capitulum de opportuno remedio providere cupiens, praesentis diffinitionis tenore et in Ordinis plenaria auctoritate, committit et committendo in virtute s. obedientiae mandat et praecipit Rdo abbati de Charmeya, ut ad dictum monasterium de Lilio accedens, de vita et moribus dictae abbatissae diligenter inquirat, informet et iuridice cognoscat, dans ei potestatem et auctoritatem dictam Carolam et quascumque cuiuscumque dignitatis, sexus, qualitatis et conditionis regulares et saeculares personas coram se citandi, seu citari faciendi, audiendi et interrogandi, et ad respondendum seu deponendum cogendi et compellendi, dictam sororem Carolam incarcerandi et ab officio et dignitate abbatiali, necnon bonorum monasterii de Lilio administratione, eam alicui vel aliquibus aliis committendo, suspendendi, destituendi, *etc. ut in formula consueta*. 79.  Aliud decretum ad instantiam venerabilis sororis … Le Roy, coadiutricis eiusdem abbatissae, auditis partium procuratoribus, editum est, eaque in iustae pensionis a Rmo Cisterciensi assignatae et centum librarum pro expensis solutionem condemnata est. 80.  Sur la plainte de notre promoteur, disant que le sieur commandataire d’Aulberive, au lieu de satisfaire au concordat fait depuis naguières [naguères] avec les religieux dudit Aulberive tant pour le nombre competant de religieux, reparation des lieux, reception des novices et hospitalité des visiteurs et survenans, auroit depuis quelques années fait supprimer cinq prébendes et places de religieux, soub prétexte d’accelerer lesdites reparations, sans neantmoins fournir de sa part ce qu’il étoit obligé par ledit concordat, veut faire recevoir novices audit lieu personnes qu’il veut gratifier des siens ne donne supplement de pension à un religieux dudit lieu estudiant au collège des Bernardins à Paris, et pretend la depouille et meubles des religieux decedans dudit Aulberive. Le Chapitre general ordonne que le nombre des religieux sera remis conforment au susdit concordat, et qu’à cet effet novices seront receus des qualitez requises, que ledit commendataire fournira ce qu’il est tenu pour les reparations dudit monastère suivant ledit concordat, et donne le supplement necessaire et raisonnable pour l’entretenement dudit estudiant suivant les patentes des roys tres chretiens, arrests des cours souveraines ; et pour l’exécution de tout ce que dessus ledit Chapitre general a commis et commet dom prieur de l’abbaye des Mores, diocèse de Troyes, pour avec le syndic de l’Ordre et la province aller au plustôt audit Aulberive y faire la visite, recognoitre l’un et l’autre estat spirituel et temporel d’iceluy monastère pour suivre et tenir la main à l’execution du present decret, circonstancees [circonstances] et dependances par toutes voyes deues et raisonnables avec pouvoir et mandement d’ordonner en outre tout ce qui sera du droit et de raison en la pleine puissance de l’Ordre. Donné audit Cisteaux les mois et an que dessus. 81.  Similis ordinatio facta est pro fratribus et monasterio de Prulliaco, mutatis quibusdam mutandis. 82.  Viso diplomate regis christianissimi ultima mensis iulii anno 1610 Parisiis dato, quo sua christianissima Maiestas consentiebat et consentit unionem monasterii de Buxeriis, Eduensis dioecesis, ad Cisterciense monasterium factam cassari et annullari, eiusdemque vice monasterium de Miratorio dicto Cistercio uniri. Visis praeterea bullis SS. D. N. Pauli Papae V datis Romae apud Sanctum Petrum eodem anno, necnon fulminatione dictarum bullarum 5 mensis novembris anno 1612 ; lectis insuper litteris transactionis inter Rmum D. Cisterciensem et venerabilem priorem et conventum dicti Cistercii ex una, et nobilem virum Franciscum de Sancto Mauritio tamquam procuratorem Rdi P. D. Ioannis de Sancto Mauritio abbatis monasterii de Miratorio dicti Ordinis in Lugdunensi dioecesi, ex altera partibus, super consensu eiusdem Rdi abbatis de Miratorio ad effectum eiusdem unionis die 19 novembris anni 1612, sub clausulis et conditionibus in iisdem litteris contentis initae ; instrumento quoque adeptae possessionis dicti Miratorii per venerabilem ac religiosum fratrem Franciscum Martin, inclyti monasterii Cisterciensis professum, dicti Rmi Cisterciensis procuratorem sub data 17 decembris dicti anni 1612 diligenter considerato ; attenta omologatione dictae transactionis per curiam Parlamenti Burgundiae decreta et concessa, praesens generale Capitulum attendens quod dicta unio et incorporatio sic servatis servandis solemnitatibus et omnibus cerimoniis ad hoc requisitis in bonum utriusque monasterii cedat, eam ratam, gratam et acceptam habuit et habet tenore praesentis diffinitionis, vultque tractatum desuper initum et ad eam spectantia omnia iuxta tenorem bullarum ad hoc expeditarum et alias clausulas in praemissis instrumentis contentas firmiter perpetuis futuris temporibus observari, mandans utriusque monasterii personis regularibus, ut huic decreto in omnibus et per omnia sub poenis et censuris Ordinis pareant et obediant. 83.  Praesens generale Capitulum attendens quod supplicatio RR. abbatum ducatus Bavariae super esu carnium feriis secundis et Septuagesimae tempore sibi permittendo, propter defectum et caritatem piscium forsitan aliquali monasteriorum distinctione indiget, Rdo abbati Alderspacensi provinciae vicario committit, ut habita ratione eorum qui plus minusve huiusmodi permissione indigent, quod in conscientia iudicaverit expedire concedit et permittat. 84.  Praesens generale Capitulum attendens quod monasteria de Victoria in Carinthia et de Fonte Mariae prope Landstrass in Carniola longe distant a Rdo patre abbate de Villerio Bethnach suo patre immediato, nec ab eo visitantur a plurimis annis, unde trahunt occasionem eorum visitandorum Rmi Nuntii et episcopi. Ne quid tale in posterum accidat, vult et mandat in virtute salutaris obedientiae Rdo abbati Runensi provinciae vicario ut eadem monasteria Victoriae et Fontis Mariae visitet et reformet, ceteraque paternam iurisdictionem spectantia in iis exerceat in defectu paternae visitationis et ordinationis dicti abbatis de Villerio et sine illius praeiudicio. 85.  Praesenti Capitulo generali expositum fuit quod in monasterio Sanctae Fidis in Arragonia, qui functi sunt abbatiali munere proximum post abbatem locum non tenent, ac supplicatum ut convenienter super hoc provideretur. Inde censuit idem generale Capitulum statuendum, prout statuit, ut qui huiusmodi abbatiali munere functi fuerint et absoluti ab eo proximum post abbatem locum iuxta tempus prioritatis vel posterioritatis sui regiminis teneant. 86.  Praesens generale Capitulum gratiose concessit et concedit fratri Ioanni Daulx de Marcilia, monasterii B. M. de S. Fide, ut possit acceptare pensionem 50 aureorum, quam ipsius parentes illi assignare desiderant, ad prosequenda bonarum litterarum et artium studia atque etiam theologiae, mandans serio Rdo illius abbati pro tempore existenti ut dicta pensione ad hunc effectum impendenda illum gaudere sinat et permittat. 87.  Praesens generale Capitulum petitioni Rdi abbatis et conventus monasterii SS. Crucium benigne annuens, etc. *ut supra*. 88.  Visa humili petitione abbatis et conventus monasterii B. M. de Oliva in regno Navarrae pro accipiendis mutuo quatuor vel quinque millibus ducatis ut, solutis debitis oppidanorum de Carocastello, in quo iam spiritualem et temporalem habent iurisdictionem, absolutum dominium in eosdem oppidanos acquirant. Praesens generale Capitulum committit vicario provinciae ut constito sibi per debitam et iuxta Ordinis statuta faciendam informationem de utilitate acquisitionis praedicti dominii et mutuo accipiendis iisdem quatuor aut quinque millibus ad eiusmodi effectum petitam licentiam concedit, in plenaria Ordinis potestate, ita tamen ut acta, processusque et contractus omnes desuper faciendos una cum certificatione authentica, quod illae omnes pecuniae mutuo accipiendae ad id conversae fuerint, ad proximum generale Capitulum afferre seu transmittere et repraesentare teneantur. IUDICES 89.  Visa supplicatione R. D. Mathiae Durri, abbatis monasterii B. M. de Villerio Betnach, in dioecesi Metensi, qua Ordinis assistentiam in lite contra se per quemdam nobilem devolutarium moveri coepta, petit ; praesens generale Capitulum statuit et diffinit, quatinus ipsi Rdo Mathiae abbati opportuno Ordinis remedio ad dictam litem per procuratorem Ordinis tam in romana Curia quam in partibus ubi monasterium situm est, succurratur, ita ut eumdem procuratorem ab omnibus expensis, damnis et interesse immunem reddat et relevet. Quia vero multa, eaque gravissima eidem abbati imponuntur quibus passim apud provinciales diffamatur ad summum Ordinis dedecus et bonorum omnium scandalum, et quia pro his licet citatus, praesenti Capitulo non comparuit nec ullum procuratorem legitimum seu legitime fundatum pro excusatione ad ipsum transmisit, decernit idem generale Capitulum de his quae ipsi abbati imponuntur, exactissime informandum, ipsiusque informationis et punitionis sive correctionis negotium adm R. D. abbati Morimundensi, patri immediato, cum adiuncto sibi alio abbate committit quatinus, comperta impositorum criminum atque facinorum veritate, omnibusque diligenter inspectis et consideratis pro eorum gravitate, quod iustum visum fuerit, audito Ordinis promotore, statuat et decernat in plenaria Ordinis potestate. Mandat praeterea dictum generale Capitulum in virtute salutaris obedientiae et sub poenis et censuris Ordinis atque aliis arbitrariis dicto abbati Villariensi, ut memorato domino Morimundensi, commissario, in his quae statuerit super praemissis devote humiliterque pareat et obediat, eidemque domino commissario pro executione sententiae quam tulerit, in casu inobedientiae, brachium saeculare invocare et adhibere permittit et concedit. 90.  Visa in praesenti Capitulo Rmi D. Cisterciensis concessione dilecto in Christo fratri Christophoro Schaffero monasterii B. M. de Sancta Cruce in Austria professo, facta qua illi fit potestas ob nimiam oppressionem abbatis de S. Cruce, quam dum ibi degeret perpessus est, adeo ut fugam arripere coactus sit, idem generale Capitulum vestigiis litterarum Rmi D. Cisterciensis inhaerendo eumdem fratrem Christophorum ab eiusmodi fugae poenis absolvit, ipsique gratiose concedit ut in monasterio de Rhuna ad quod se recepit commorari libere et licite possit usque ad aliam dicti Capituli generalis ordinationem, in plenaria, etc. 91.  Audita gravi querimonia contra Georgium Westemberg, monachum Veteris montis apostatam, qui tertio usque apostatavit, fratresque suos ubique et praesertim in civitate Coloniensi diffamare non cessat cum magno domus atque adeo ipsius Ordinis scandalo ; praesens generale Capitulum ordinat et mandat Rdo abbati dicti monasterii vel eius procuratoribus, ut eum apprehendat vel apprehendi faciat, per manus quascumque etiam iustitiae saecularis ac firmis carceribus graviter punitum detrudi faciat, in plenaria, etc. 92.  Parochia Seligensis ad monasterium Veteris montis in ducatu Montensi sita, intercedentibus dominis saecularibus per abbatem illius collata fuit haeretico cuidam, quod gravissime ferens generale Capitulum, utpote contra sacros canones et Ecclesiae catholicae auctoritatem, provisionem desuper factam irritat, cassat et annullat, nulliusque roboris fuisse et esse declarat, mandans eidem Rdo abbati ut, amoto haeretico, alium catholicum dignum et capacem instituat et subroget quamprimum poterit, tam sua quam Ordinis auctoritate. 93.  Praesens generale Capitulum sufficienter informatum per Rdum abbatem de Lavaxio, quod frater Petrus Ferrer monachus monasterii SS. Crucium non habitus monachalis deponendi proposito aut voluntate, sed iusto timore perculsus propter gravia dissidia, quae tunc exercebantur in illo ante duos vel tres annos ad dictum Rdum abbatem Lavaxensem aufugerit, et ibi religiose conversatus fuerit, eumdem pro absolutione et ad monasterium reductione humiliter supplicantem exaudiendum esse censuit et absolvit a censuris, quas eiusmodi fuga incurrit, vultque et mandat Rdo abbati SS. Crucium, ut ipsum ad se reverenter accedentem in gremium suorum conventualium reducat, et paterne recipiat, et velut nihil tale acciderit, tractet. 94.  Audita relatione et querimonia per promotorem super excessibus fratris Nicolai Du Tertre, et processibus et sententiis contra eum factis et latis tam per R. abbatem Claravallensem quam per Capitulum generale, et novissime per procuratorem Ordinis in romana Curia, praecipit et mandat Capitulum generale omnibus superioribus, abbatibus, prioribus et ceteris sibi subditis personis in virtute salutaris obedientiae, ut ipsum apostatam et vagabundum ubi potuerint, apprehendant vel apprehendi faciant, et ad monasterium Fonteneti deprehensum deducant strictis carceribus mancipandum, donec per R. abbatem Claravallensem, patrem immediatum, contra eumdem procedatur, ut debitis poenis per omnes iuris et iustitiae vias coerceatur expensis praedicti monasterii de Fonteneto, in plenaria, etc. 95.  Viso processu et sententia contra fratrem Nicolaum Godin, monasterii de Fonteneto expresse professum, per R. abbatem Claraevallensem, patrem immediatum, et testimonio authentico religiosorum monasterii de Claromonte ad quod translatus fuerat, de ipsius recidivatione in apostasiam et furta praecipit et mandat, etc. prout superius. 96.  Sententias a Rmo D. N. Cisterciensi et eius commissariis latas adversus fratres Edmundum Moreau et Claudium Boulandet, monasterii B. M. de Valle lucenti religiosos expresse professos, de variis criminibus accusatos et sufficienter convictos super perpetua et ad vitam eorumdem a praedicto monasterio relegatione, tamquam iustam et legitimam praesens generale Capitulum laudat, approbat et confirmat, volens eam plenum et integrum suum effectum sortiri ; committit insuper Rdo D. abbati de Morimundo ut diligenter examinatis in supplicatione praesentibus annexa comprehensis, ad ulteriorem punitionem, videlicet ab Ordine eliminationem si ita videbitur, procedere valeat in plenaria, etc. 97.  De sorore Carlotta de Stainville, alias de Pouilly dicta, monasterii de Colongiis in Lingonensi dioecesi, moniali praesenti Capitulo generali relatum est quod ante religionis ingressum corrupta, secutis inde puerperiis duobus, fuerit, votum benedicente praelato ad id licentiam a quo debuerat non habente invita emiserit, quo die in contemptum tam solemnis actus, aurigae cuidam sese prostituit et in incontinentia lasciviaque insorduerit, ita ut etiam post emissum votum pepererit et aliqua pocula fetui noxia sumpserit, nunquam obediens matri, neque ipsi venerabili abbatissae, sed indevota et rebellis ac incorrigibilis semper extiterit, religionem monasticam exosa, saecularem vitam et nuptias dumtaxat respirans et alia eiusmodi flagitia commiserit, quae summo cum horrore et detestatione omnium patrum recensita fuere in eodem generali Capitulo. Super quibus omnibus SS. D. N. seu Sacram Regularium Congregationem consulendos et interim dictam sororem Carlottam carceribus detinendam esse censuit. 98.  Cum dilectus in Christo frater Edmundus Tiraquellus, Cistercii religiosus, post fidelem et indefessam in tuendis apud romanam Curiam nostri Ordinis iuribus et privilegiis, reformandisque nostris in Italia monasteriis per integrum septennium navatam operam, demum in praesenti Capitulo, ut propter aeris ipsi minime convenientis intemperiem, et nonnullas alias causas a procuratoris generalis officio absolveretur, instanter humiliterque petierit, quod ipso Capitulo diu multumque renitente tandem obtinuit. Idem Capitulum generale de profunda eximia multiplicique eius doctrina sibi per rigorosum examen *etc. ut supra n°* 29. EXCUSATIONES ABBATUM 99.  Rdus abbas Alnensis per suum priorem ; abbas Vallis Sancti Lamberti ; de Charitate prope Lesinas ; de Bullione ; de Jardineto ; de Varennis ; de Braydelar ; Campi Mariae ; Hardehausensis ; Cellae Dei ; Cellae principum ; de Valle ; Caesariensis ; R. abbas in Stamps ; Maris Stellae ; de Longo villari ; de Lanvaux ; de Langonnet ; Saleminatus ; de Irancio ; SS. Crucium ; de Regali ; de Oliva ; de Aureavalle ; abbates omnes regni Navarrae ; Altae sylvae ; de Marcilla ; Vallis Mariae ; S. Ambrosii ; de Grandi prato ; de Boneffia ; prior de Pieterpot ; de Sancta Fide ; Sancti Urbani ; de Novocastro ; de Surtzebron ; de Vallibus in Ornesio ; de Insula ; de Valle B. Mariae ; de Clarofonte ; de Bellavalle ; de Vetericampo ; de Veterimonte ; de Bona aqua. SUFFRAGIA 100.  Singularem et eximiam Illmi et Rmi in Christo patris et domini D. Petri Manriquez, archiepiscopi Caesaraugustan. erga sacrum Ordinem Cisterciensem benevolentiam et propensionem multis in rebus perspectam debita animi gratitudine testatam facere, illiusque in posterum patrocinium ac tutelam magis ac magis promereri cupiens, praesens generale Capitulum de Omnipotentis Dei misericordia confidens omnium bonorum spiritualium, divinorum officiorum, *etc. ut in forma consueta*. 101.  In eadem forma collata est participatio suffragiorum domino Mazio vicepraesidi concilii privati, et domino Malinaco praesidi camerae rationum in Belgio, ad petitionem abbatis de Nizella. Item, domino de Cretot confirmata fuit a generali Capitulo quam ei antea contulerat Rmus D. N. Cisterciensis generalis. 102.  Item, pro domino Vilet consule Helvetici foederis Friburgensis. CONTRACTUS 103.  Viso et diligenter examinato contractu permutationis membri vocati de Layel cum altero membro de la Perrière nuncupato, factae inter dominum commendatarium Bonaevallis in dioecesi Viennensi, ex una, et dominum ac magistrum nobilem Melchiorem de Tillion, consiliarium regium et procuratorem ipsius generalem in supremo Delphinatus senatu ex altera partibus, anno Domini 1613 die 15 aprilis per Iaceon notarium recepto, praesens generale Capitulum diligenter considerata utilitate quae praedicto monasterio ex huiusmodi contractu proveniet eumdem approbat et confirmat, in plenaria, etc. 104.  Contractum emphyteuticum inter abbatem et conventum Clariloci ex una, et Petrum Martin Nanceyi commorantem ex altera partibus, super quadam domuncula Nancey in vico Potemae sita, initum et ab adm R. abbate Morimundi approbatum tamquam utilem ipsi monasterio de Claroloco praesens generale Capitulum ratificat et confirmat iuxta conditiones et clausulas in eo appositas, volens ut plenum in omnibus sortiatur effectum. 105.  Veu le contract d’autre part escrit et ouy sur iceluy le rapport des examinateurs deputez à cet effet concluans que ledit contract est au plus grand bien, profit et utilité dudit monastère de la Charmoye, le Chapitre général confirme et ratifie iceluy contract por sortir son plein et entier effect selon sa teneur. 106.  Visum et diligenter examinatum contractum inter venerabiles patres Societatis Iesu collegii de Sagitta, alias de la Flèche ex una, et dilectos nobis filios priorem et conventum B. M. de Bellabrancha ex altera partibus, initum super divisione, seu sequestratione mensae abbatialis pro parte dictorum venerabilium patrum a mensa conventuali memorati conventus in bonis immobilibus praedicti monasterii, eumdem velut transactum in maiorem utilitatem, etc. confirmat, etc. 107.  Viso et diligenter examinato contractu inter abbatem et conventum monasterii de Altofonte in dioecesi Cathalaunensi ex una, et Nicolaum Villet ex altera partibus, inito super permutatione cuiusdam domus in oppido Sancti Desiderii consistentis facta cum triginta iugeribus terrarum arabilium, observatis omnibus et singulis formis et solemnitatibus in huiusmodi adhiberi consuetis, quibus constat praedictum contractum in magnam … utilitatem, etc. confirmat. 108.  Viso contractu inter abbatem et conventum de Barzella, in dioecesi Bituricensi ex una, et Sylvanus Pieron ex altera partibus, inito super emphyteosi cuiusdam grangiae et horti cum appenditiis, adhibita primum informatione debita cum ceteris solemnitatibus in huiusmodi solitis super commodo vel incommodo, prout constat et sententia ipsiusmet officialis per dictum Pieron requisiti, cumque praedictus contractus in magnam utilitatem, etc. confirmat, etc. 109.  Contractum emphyteosis inter commendatarium et conventum B. M. de Voto, in dioecesi Rothomagensi, ex una, et dominum Carolum Bontien consiliarum regium in supremo Rothomagensi senatu, ex altera partibus initum, praeviis omnibus et singulis formalitatibus, *etc. ut supra*. 110.  Viso contractu inter R. abbatem venerabilesque religiosos priorem et conventum B. M. de Morimundo in dioecesi Lingonensi, ex una, et habitatores de Senaida ex altera partibus, inito pro renovatione et continuatione cuiusdam emphyteosis quarumdam terrarum vulgo Andoveure nuncupatarum, cum clausulis ibidem plene contentis, praesens generale Capitulum … confirmat. 111.  Contractum inter collegium S. Bernardi Parisiis ex una, et ecclesiam S. Nicolai in Cardineto ex altera partibus initum pro venditione seu alienatione perpetua cuiusdam partis horti ipsi ecclesiae S. Nicolai adiacentis in augmentationem, amplificationem et decorationem eiusdem ecclesiae, accedente permissione et consensu Rmi D. Cisterciensis et aliorum RR. quatuor primariorum, et constet pecunias ex huiusmodi venditione seu alienatione perpetua provenientes in maiorem eiusdem collegii utilitatem cedere, praesens generale Capitulum laudat, approbat et confirmat. 112.  Contractum permutationis unius peciae terrae arabilis spectantis ad monasterium Clariloci, in dioecesi Tullensi, cum quadam domo in pago de Villet prope Nanceyum pertinente ad Petrum Martin, Nanceyi commorantem, initum inter partes et ab admodum R. D. Morimundensi approbatum tamquam utilem et commodum ipsi monasterio, quod habet vicinas aedes minus sufficientes ad habitationem sui villici … approbat, etc. 113.  Visa supplicatione domini commendatarii monasterii de Bello prato, quatinus sibi facultas fiat redimendi et reuniendi feudi de Planche iam antea venditi et alienati ex ipso monasterio de Belloprato, petentis ad eum effectum facultatem vendendi de novo domum iam antea alienatam in urbe Belvacensi sitam, quod inde speret ex maiori pretio secundae huius venditionis se recuperaturum praedictum feudum et ex eius feudi recuperatione proventurum monasterio magnam utilitatem, nempe annuum redditum ducentarum, dicta facultas vendendi dicta feudum et domum iam antea alienatam. Committitur autem R. abbas de Loco Dei, vicarius in provincia Picardiae, ut sedulo advertat ne praetextu dictarum venditionis et redemptionis aliquod damnum monasterio inferatur. 114.  Contractum venditionis cuiusdam molendini dicti de Pratis inter religiosos abbatem et conventum monasterii B. M. de Molinis, in dioecesi Namurcensi, ex una, et honorabilem virum Philibertum Tournay ex altera partibus initum in finem redemptionis annuorum reddituum quibus praedictum monasterium multum gravabatur a vicario provinciae primum, deinde a S. Sede Apostolica approbatum, cum in evidentem ipsius monasterii utilitatem cedat, praesens generale Capitulum laudat, etc. 115.  Nous, frère Nicolas Boucherat, et les autres Diffiniteurs du Chapitre général, qui ont eu la communication de l’ordonnance de la Cour de la Requette et contract compulsé par Monsieur Jeannin, conseiller du roy en son conseil d’État, ledit contract en datte du septième février dernier passé entre les sieurs abbé et monastère de la Boucière, sommes d’advis que ledit contract du 7 février est frauduleux, collusoir [collusoire], soit qu’il soit pris en sa forme, soit qu’il se considère en sa substance, impliquans l’un et l’autre diverses fraudes et collusions ainsi que laditte Cour pourra trop mieux recognoitre même que l’intention des contractans paroist n’avoir été autre que d’esgarer la matière, affin de retenir indirectement et par voyes obliques ce que directement et juridiquement ils ne pouvoit faire. Pourquoi lesdits abbé de Cisteaux et Diffiniteurs sont d’advis et requièrent sauf le bon plaisir de la Cour, que sans avoir égard et s’arrester au susdit contract du 7 février l’abbé commendataire retirera et réunira à sa mense la metairie de Morgeot circonstances et dependances, dans trois mois ou tel autre terme, qu’il plaira à ladite Cour arbitrer, à la charge que suivant la clause speciale de l’edit, elle sera déclarée, inseparablement reunie, si non et au cas que ledit abbé, religieux et convent n’eussent les moyens de subvenir aux frais de laditte réunion, en ce cas qu’il soit dit que l’on aura égard à la requeste et civilité des offres dudit sieur Jeannin, et que laditte metairie de Morgeot, circonstances et dependancex [dependances] sera vendue au plus offrant et dernier enchérisseur et les enchères mises sur le pied des offres portées par la requeste dudit sieur Jeannin, à la charge que la plus vallus et les derniers revenans bons seront remployez au rachapt des autres alienations les plus commodes à laditte abbaye, et ce jusqu’à la concurrence du prix de l’estrousse et adjudication. 116.  Audita relatione RR. abbatum in examen contractuum deputatorum, examinatis omnibus et maxime quod contractus venditionis initus, praevia commissione R. D. Cleraevallis [Claraevallis] et informatione super commodo et incommodo, inter religiosos et conventum monasterii de Cheminione, in dioecesi Cathalaunensi, ex una, et Claudium Souchamps ex altera partibus, de domo sita in vico de Cheminone cum appenditiis suis cedat in maximam utilitatem et commodum praedicti monasterii … confirmat. 117.  Accepto testimonio RR. abbatum examini contractuum deputatorum quod contractus venditionis cuiusdam domus aliquo modo dirutae, inter religiosos et conventum de Caladia ex una, et Henricum Jens mercatorem de Varennis ex altera partibus, praeviis commissione et informatione necessariis, cedat in maximam … *ut supra*. 118.  Viso contractu erectionis pagi de S. Bernardo inter Rmum D. N. et venerabiles priorem et conventum monasterii celeberrimi Cisterciensis ex una, et Claudium Lefebvre ex pago dicto La Berlière in ballivatu Vitrey le François oriundum, commorantem apud Rodelach vicu Lotharingiae et septem alios praesentes et plurimorum aliotum absentium nomine acceptantes, mille et trecenta prope iugera sylvae in naturam terrae arabilis, vel pratorum aut vinearum, intra quindecim annos convertenda, ex altera partibus, initum die ultima mensis octobris anni Domini 1608 et secunda maii praesentis anni 1613, sub clausulis et conditionibus in eo contentis, praesens generale Capitulum debite per suos contractuum examinatores informatum, quod eiusmodi erectio et contractus desuper initus in evidentem, etc. confirmat, *etc.* 119.  Viso contractu erectionis pagi de Sancto Nicolao inter Rmum D. N. et venerabiles priorem et conventum celeberrimi monasterii Cistercii ex una, et Iacobum le Clerc de Verpel, in ballivatu Vitrey le François oriundum, et octo alios praesentes et plurimorum aliorum nomine acceptantes duo millia et trecenta prope iugera sylvae in naturam terrae arabilis vel pratorum aut vinearum infra quindecim annos convertenda, ex altera partibus, inito die ultima mensis octobris anni 1608 … etc. *ut supra*. 120.  Viso contractu erectionis pagi de Crespy inter Rmum D. N. et venerabiles priorem et conventum celeberrimi monasterii Cistercii ex una, et Ioannem Daga ex parvo Villario in Lotharingia, et alios plures ibi nominatos ex altera partibus, quarum aliqui absentes fuerunt, pro quorum et suo nomine acceptarunt antiquum circuitum grangiae de Crespy prope monasterium S. Margaretae in ballivatu de Belna cum territorio pendente, ex ea nonnullis exceptis, et mille iugera sylvarum in naturam terrae arabilis convertendarum, inito die 14 mensis maii anno Domini 1612, etc. *ut supra*. 121.  Unionem monasteriorum monialium B. M. de Tardo, de Molezia et de Loco Dei, in Lingonen. Cabilonen. et Eduen. respective dioecesibus in Capitulo generali anno Domini 1605 fieri decretam, cuius executio Rmo D. N. Cisterciensi, earum patri immediato, fuit relicta, praesens generale Capitulum privilegiis a SS. Pontificibus Ordini concessis inhaerendo, ratificat et confirmat, volens ut plenum effectum sortiatur, committensque reverenter eidem Rmo D. ut illius executionem per omnes iuris et iustitiae vias, adhibito, ubi opus erit, Ordinis syndico, procuret, in plenaria, etc. 122.  Visa et considerata supplicatione abbatissae et conventus monasterii de Nazareth, hic annexa, Capitulum generale committit RR. abbatibus de Bodelo et Nizella ut coniunctim se informent super necessitate alienationis sex peciarum terrae quam praedictae abbatissa et religiosae et conventus desiderant et intendunt facere pro reparatione sui monasterii, et si de huiusmodi alienationis necessitate eis, post debitam et iuxta Ordinis statuta faciendam informationem, constiterit, eorum conscientiam desuper onerando, licentiam et facultatem ad eam alienationem necessariam et opportunam abbatissae et conventui praesentis auctoritate Capituli generalis concedant, ita tamen quod generali Capitulo processum, acta instrumenta et contractus omnes, qui desuper initi fuerint, transmittere teneantur cum certificatione et declaratione authentica quod pecuniae et huiusmodi ex alienatione provenientes in reparationem praedictam conversae fuerint. 123.  Visa et considerata supplicatione abbatissae et conventus monasterii de Camera hic annexa, Capitulum generale committit RR. DD. abbatibus de Villario et de Nizella in dioecesi Namurcensi, ut coniunctim se informent super in praedicta supplicatione contentis, et si post debitam et iuxta Ordinis statuta faciendam informationem dicto monasterio de Camera utilem repererint, licentiam et facultatem, *etc. ut supra*. 124.  Cum pro parte Rdi abbatis et conventus monasterii B. M. de Sancta Fide, in dioecesi Caesaraugustana, praesenti Capitulo expositum sit, quod aliqua bona suorum Maurorum monasterii vasallorum erant in partibus regalibus et extra terminos locorum ipsius monasterii sibi a catholica Maiestate fuerint tradita et concessa, ea tamen conditione ut intra triennium eadem per dictos abbatem et conventum dividerentur, nec possent amortizari ; eapropter supplicaverint eidem Capitulo, ut huiusmodi bona alienare et in utilitatem monasterii convertere liceret. Praesens generale Capitulum attendens quod ab Illmo et Rmo archiepiscopo Caesaraugustano facta informatio de commodo ex venditione proventuro a R. D. abbate de Populeto confirmata fuit, tenore praesentium concedit et permittit petitam venditionem fieri, dummodo pretium inde proveniens ad maiorem monasterii utilitatem impendatur, cuius necnon contractuum desuper faciendorum certificatorias litteras ad proximum sequens generale Capitulum afferre aut transmittere teneantur, tam dictus abbas quam conventus volens ex nunc prout ex tunc idem Capitulum dictos contractus inde faciendos plenarium effectum suum sortiri, nec per ullas dicti monasterii aut alias Ordinis personas ullo unquam tempore iisdem contraveniri. 125.  Contractum quemdam ad devoti monasterii de Portu regali utilitatem unitum inter venerabilem abbatissam et conventum eius loci ex una, et … (*locus vacuus*) ex altera partibus, audita relatione RR. abbatum examinatorum, confirmandum esse censuit praesens generale Capitulum. LITTERAE SEU MISSIVAE 126.  Ad invictissimum potentissimumque Philippum III, Hispaniarum regem catholicum. Augustissime, potentissime atque invictissime Rex ! Cum in votis nihil magis habeamus quam ut sacrae catholicae Maiestatis vestrae mandatis et perinsigni erga monasteriorum Cisterciensis Ordinis, quae in suis regnis consistunt, conservationem et reformationem, zelo quantum in nobis est, respondeamus ; ideo nos in Capitulo generali Cistercii habito omnium unanimi consensione et summa animorum promptitudine tandem post diligentem et maturam deliberationem in eam resolutionem devenimus, ut ad Omnipotentis Dei gloriam et B. M. Virginis singularis Ordinis nostri protectricis et patronae honorem, una omnium monasteriorum nostri Ordinis in regnis Arragoniae, Valentiae, Maioricarum, principatu Cathaloniae, et etiam in Navarrae regno constitutorum, ne huius postremi regni monasteria quae quinque sunt et non plura, sola ac divisa remaneant, congregatio erigatur, absque tamen praeiudicio, uti S. C. Maiestas Vestra per suas litteras dignata est polliceri, iurisdictionis et superioritatis domini abbatis generalis Cisterciensis et Capituli generalis et quatuor primorum abbatum ; et quia antequam praedictae congregationis per nos decreta erectio executioni ad plenum demandari possit, certae conditiones circa abbatum perpetuitatem et etiam circa ius praesentationis regiae in aliquas earum, et alia nonnulla cum S. C. Maiestate Vestra communicandae et resolvendae nobis visae sunt ; propterea dedimus in mandatis devotis et dilectis nobis in Christo fratribus abbati de Lavaxio et Sebastiano Bonfil priori et administratori monasterii de Scarpa, de quorum prudenti diligentia et zelo in huius negotii tractatione nobis satis superque constitit, ut iuxta Capituli generalis mentem et intentionem eis datam apud S. C. Maiestatem Vestram super omnibus benignam resolutionem procurent, agentes interea eidem S. C. Maiestati Vestrae immortales et quas animus potest concipere gratias pro ea et tanto monarcha digna sollicitudine, cura et protectione qua res sacri nostri Cisterciensis Ordinis istic hucusque clementissime complexa est, et ut in posterum pari patrocinio ac tutela sibi commendatas habere dignetur, humillime deprecantur. Pro gratia et beneficio Deum assiduis et per universum Ordinem fundendis precibus oraturi ut S. C. Maiestas undequaque felicem, gloriosam et de inimicis crucis Christi triomphantem [triumphantem] reddat. Ex diffinitorio nostro apud Cistercium die decima mensis maii 1613. Sacrae Catholicae Maiestatis Vestrae, humillimi et devotissimi capellani et servi : fr. Nicolaus Boucherat, ceterique Diffinitores Capituli generalis. 127.  Ad serenissimum principem Albertum, archiducem Austriae, ducem Brabantiae, etc. Serenissime Princeps ! Religiosi Hyberni Cisterciensis nostri Ordinis patribus in praedicto Capitulo congregatis retulerunt quomodo serenissimae Celsitudinis Vestrae pietas eis in Academia Duacensi collegialiter commorandi partem fecerit, ubi per Dei gratiam aliquos iam progressus fecerunt, esse in omni genere pietatis et studiorum exercentes ad eum finem, ut aliquando in patriam reverterentur, ibi laborent in vinea Domini et a fide aberrantes suis praedicationibus ad obedientiam et gremium Sanctae Matris Ecclesiae reducere valeant. Verum quia patria et propriis sedibus pulsi magis paupertatis premuntur angustiis, propterea praesens generale Capitulum ad S. C. V. benignam clementiam recurrendum existimavit, demisse ei supplicando ut praedictorum Hybernorum pios conatus commendatos habere, eisque solitae suae insignis erga pauperes liberalitatis subsidium et patrocinium impendere dignetur, factura in eo rem Deo gratam et perpetuis totius Cisterciensis Ordinis pro S. C. V. diuturna prosperitate precibus promerendam.  Ex diffinitorio nostro apud Cistercium, die 11 maii 1613. Serenissimae Celsitudinis Vestrae humillimi ac devotissimi oratores : fr. Nicolaus Boucherat, abbas Cisterciensis generalis, ceterique Diffinitores Capituli generalis. De mandato praedict. domin. fr. Ioannes Martinna abbas Clariloci, fr. Ioannes Foucart abbas Nizellensis, notarii Capituli generalis. 128.  Ad sacratissimum, augustissimum et invictissimum Caesarem. Sacratissime… etc. Domine, Domine Clementissime ! Cum in Badensi marchionatu monasterium monialium de Lichtental, Cisterciensis Ordinis, situm reperiatur multis iuribus, privilegiis et immunitatibus a SS. Romanis Pontificibus et Sac. Caes. Maiestatis Vestrae praedecessoribus Augustissimis Imperatoribus, multisque sac. rom. imperii principibus dotatum, et inter alia ius patronatus et nonnullas parochias, praebendas et beneficia ecclesiastica in locis temporali Illmi principis ac D. D. Georgii Friderici Badensis marchionis iurisdictioni subiectis, ab omni antiquitate dictis monialibus competat et usque in hodiernum diem in quieta et pacifica possessione in dictis parochiis, praebendis et beneficiis catholicos pastores constituendi extiterint, et propterea super praedicto iure patronatus a nemine perturbari aut inquietari debuerint. Nihilominus non ita pridem, sicut magno animi moerore intelleximus, quidem ex dicti Illmi Marchionis officiariis praemissorum considerationem minime habentes a dictis parochiis, praebendis et beneficiis catholicos sacerdotes et pastores de facto expulerint, in eorum locum alterius religionis praedicatores et ministros subrogando, ac praeterea monialibus praedictis inhibuerunt, ne sine ipsius Illmi principis Marchionis consensu et licentia novitias ad habitum religionis reciperent, aut confessarium vel visitatorem Ordinis admitterent, quae omnia cum libertati ecclesiasticae et S. R. Imperii constitutionibus et concordatis directe adversentur, et in grave ac notorium monasterii et Ordinis praedictorum praeiudicium vergant, ideo ad S. C. Maiestatis Vestrae clementiam et patrocinium recurrimus humillime ei supplicantes ut illa tamquam supremus monasteriorum patronus imminentem praedicti monasterii de Lichtental, in quo adhuc quadraginta moniales optime et in summo regularis observantiae rigore viventes degunt, ruinam avertere et Suae Caesareae Maiestatis auctoritatem interponere apud praedictum Illmum principem Marchionem dignetur, quatinus suis officiariis serio mandet, ut ab omnibus molestiis et perturbationibus supra memoratis abstinentes et praefatas moniales in suis iuribus et eorum pacifica possessione relinquentes illas in praedictis parochialibus praebendis et beneficiis ius patronatus sui monasterii spectantibus catholicos pastores, sicut hactenus fecerunt, aliis inde amotis, constituere, novitias et confessarium ac Ordinis superiores habere, recipere et admittere sinant et permittant ; in quo praestabit S. C. Maiestas Vestra rem Deo acceptissimam, S. C. M. clementia et pietate dignissimam, et totum Ordinis nostri precibus ad Deum pro illius diuturna prosperitate et conservatione fundendis promerendam. In diffinitorio nostro die 6° mensis maii 1613. S. C. M. Vestrae humillimi capellani et servi : fr. Nicolaus Boucherat generalis Cisterciensis, ceterique Diffinitores Capituli generalis. De eorum mandato fr. Ioannes Martinna abbas Clariloci, fr. Ioannes Foucart de Nizella, abbates notarii. 129.  Ad Rmum et Sermum Principem D. D. Maximilianum archiducem Austriae. Rme et Serme Princeps ac Domine D. Patrone nobis clementissime ! Cum in Badensi … etc. ut supra usque ad illud verbum : Ideo ad S. V. clementiam, etc. ut in litteris ad Imperatorem. 130.  Scriptae sunt etiam super eodem negotio litterae ad ducem Bavariae, excepto quod titulus illius sit talis : Serenissime Princeps ac Domine D. Patrone nobis clementissime ! 131.  Scriptae sunt etiam litterae ad Illmum et Rmum D. D. Archiepiscopum Caesaraugustanum, ad episcopos Uticensem et Celsonensem, quorum unus de Rota, alter de Berola monasteriorum nostrorum in Arragonia abbates existunt ; idque super negotio erectionis congregationis in regnis Arragoniae, Valentiae, Navarrae, Maioricarum nec non in principatu Cathaloniae. 132.  Aliae quoque plurimae ad varios Hispaniarum abbates Populetanum, de Petra, de Sancta Fide, de Oliva, SS. Crucium, super eadem materia. 133.  Variae quoque scriptae sunt ad RR. abbates Germaniae. 134.  Ad Illmum et Rmum cardinalem de la Rochefoucault. Illustrissime ac Reverendissime Domine D. Patrone nobis colendissime ! Nobis hic in Capitulo generali congregatis retulit abunde procurator generalis Tiraquellus, quanta animi propensione et constantia Illustrissima Dominatio Vestra apud SS. D. N. et Sanctam Sedem Apostolicam res Ordinis nostri complectatur ; unde non mediocri omnes perfusi gaudio peringentes Deo, eiusque Virgini Matri, ad cuius honorem noster Ordo ab initio dignoscitur institutus gratias peregimus, nobisque ipsis plurimum gratulati sumus, quod bonitas divina benignis oculis eiusdem Ordinis nostri necessitates aspiciens tantum ac talem nobis protectorem ac patronum concessisset. Speramusque et certo nobis pollicemur ea quae ad universalem ac seriam nostrae religionis reformationem regularisque observantiae restitutionem, in praesenti generali Capitulo inspirante Deo sancte decernimus, licet iniqua praesentium temporum conditio proficuam eorum executionem multis fore minime cogitatis difficultatibus implicatura non absque causa timeatur, patrocinio nihilominus auctoritate et favore Illmæ D. V. felicem et quam possumus et debemus optare successum habitura. Statuimus inter alia ut una omnium diffinitionum Ordinis ab illius initio ad haec usque tempore nostra conditarum generalis et absoluta compilatio fieret, ut iis postmodum impressis et superiores et inferiores inde rectam religiose vivendi et Deo vota sua reddendi rationem colligere ac retinere queant ; visum etiam nobis fuit ut pro bono regiminis et reformatione monasteriorum Cisterciensis Ordinis nostri, quae in regnis Arragoniae, Valentiae, Maioricarum, Navarrae et principatu Cathaloniae consistunt in unam congregationem reducerentur, et etiam idem fieret de monasterio S. Salvatoris de Monteamiato et reliquis in Statu ecclesiastico sitis. Sed ad *Breviarium* et officium Ordinis mutandum, et in illius locum aliud accipiendum nulla ratione adduci potuimus propter infinitos et incredibiles sumptus librorum de novo emendorum, et etiam propter confusiones et alias inconvenientias, quae huiusmodi officii mutatio certo certius generaret. Porro patrem Tiraquellum ab officio procuratoris generalis ob aeris istic sibi multum adversantem excusari cum magna instantia postulantem, tandem, licet aegre, exaudivimus et absolvimus, alio in eius locum subrogato, qui prope diem ad Urbem profecturus de praedictis et aliis in hoc generali Capitulo peractis rationem reddet Illmae D. V., quam ut solitum suae protectionis praesidium et favorem Ordini nostro benigne impertiri, cumque et nos omnes commendatos habere dignetur, debita animi submissione rogamus, Deum propterea assidue oraturi, ut Eam diutissime incolumem conservet. Cistercii in diffinitorio Capituli die 16 mensis maii 1613. Illmae et Rmae D. V. humillimi et devotiosimi [devotissimi] oratores. Superscriptio : Illmo et Rmo D. D. Patrono nobis colendissimo Domino Francisco tituli S. Calixti S. R. E. cardinali de la Rochefoucault nuncupato, sacri Cisterciensis Ordinis protectori. Roma. Pro copia : fr. Ioannes abbas Clariloci, fr. Ioannes Foucard abbas Nizellensis, notarii Capituli generalis. COMMISSIONES 135.  Rmus D. N. superiorem Germaniam, Bohemiam, Poloniam et Italiam visitandas suscepit. 136.  Adm Rdus abbas de Firmitate Sabaudiam, Delphinatum et provinciam Provinciae visitabit. 137.  Adm Rdus abbas de Pontigniaco Biturgium et utramque Marchiam. 138.  Adm Rdus abbas de Claravalle Aquitaniam, Vasconiam, Linguam occitanam, Ruthinium et adiacentes provincias. 139.  Adm Rdus de Morimundo Britanniam, Normanniam, Andegaviam, Carnotensem patriam, Belgium, Lotharingiam, inferiorem Germaniam ad Tractum Rheni et patriam Leodiensem visitabit. Quod si Belgii visitationi incumbere non poterit, Rmus D. N., habita illius excusatione, alium commissarium subrogabit. VICARII ET SYNDICI PROVINCIARUM 140.  *In Parlamento Parisiensi.* Vicarius … (*locus vacuus*) ; procurator : D. Magister noster fr. Edmundus Tiraquellus in eodem Parlamento et universa Gallia procurator generalis. 141.  *In districtu Parlamenti Tholosani, non comprehensis tamen monasteriis magistro nostro Sensac commissis.* Vicarius : Mr N. D. Petrus Garrice Bolbonae prior. Syndicus : Mr N. D. Bernardus Monsegut. 142.  *In Parlamento Burdigalensi.* Vicarius : Mr N. D. Bernardus Monsegut. Syndicus : fr. Nicolaus Mare prior Flarani, substitutus ipsius D. Bernardi. 143.  *In provincia Bituricensi, Borbonio et utraque Marchia Lemovicen.* Vicarius Mr N. D. Michael Tartier, s. th. pr. Syndicus : prior Oliveti. 144.  *In comitatu Arverniae.* Vicarius : Des Vallibus, prior Montis petrosi. Syndicus : Bernier, prior Mansiadae. 145.  *In Delphinatu.* Vicarius : R. D. Petrus Freriau abbas Leoncellae. Syndicus : Lequirand prior Bonaevallis. 146.  *In provincia Provinciae.* Vicarius : fr. Claudius de Condé rector Avenionensis. Syndicus : fr. Stephanus Devoyot prior de Sinaqua. 147.  *In utraque Pictavia.* Vicarius : fr. Jean Royer prior de Castellariis. Syndicus : fr. Renard prior Gratiae Dei. 148.  *In Britannia*, Vicarius : Rdus abbas de Villanova. Syndicus : prior de Begario. 149.  *In Normannia, Cenomania, Andegavia et Turonia.* Vicarius : Rdus abbas de Strata. Syndicus : prior de Voto. 150.  *In Picardia.* Vicarius : Rdus abbas de Loco Dei. Syndicus : prior de Belloprato. 151.  *In comitatibus Bryae et Campaniae.* Syndicus : fr. Veranus Forme prior Trium fontium. 152.  *In comitatu Burgundiae.* Vicarius : Rdus abbas Trium regum. Syndicus : fr. Valentinus Pastel prior Cariloci. 153.  *In ducatu Luxemburgico.* Vicarius : Rdus abbas de Aureavalle. 154.  *In ducatu Sabaudiae.* Vicarius : Rdus abbas de Stamedio. 155.  *In superiori Germania, Helvetia.* Vicarius : Rdus abbas Salemitanus. 156.  *In Bohemia et provinciis incorporatis Silezia, Moravia, Misnia, etc.* Vicarius : Rdus abbas Aulae regiae. 157.  *In Austria, Styria, Carinthia et Carniola.* Vicarius : Rdus abbas de Runa. 158.  *In Bavaria.* Vicarius : Rdus D. Michael abbas in Alderspach. 159.  *In Franconia.* Vicarius : Rdus abbas Eberacensis. 160.  *In inferiori Germania, Westphalia et ad Tractum Rheni.* Vicarius : Rdus abbas Campensis usque ad adventum commissarii continuatur. 161.  *In regno Navarrae.* Vicarius : Rdus abbas de Oliva. 162.  *In corona Arragoniae* : Vicarius : Rdus abbas de Rota. 163.  *In utraque Polonia et Prussia.* Vicarius : Rdus abbas Landensis, cui substituitur Rdus abbas de Wancozko. 164.  *In Hybernia.* Vicarius : Rdus abbas Clarifontis. 165.  *Vicariatus regni Arragoniae.* — Cum praesens generale Capitulum ad requisitionem et commendationem S. S. Maiestatis Catholicae consenserit et decreverit, ut una omnium monasteriorum dicti Ordinis in regnis Arragoniae, Valentiae, Maioricarum, Navarrae et principatu Cathaloniae consistentium, congregatio fieret ; verum in negotio tanti momenti nonnullae difficultates emerserunt, super quibus S. C. Maiestatis auctoritas foret consulenda ; ne interea praedicta monasteria superiore et vicario generali destituta manerent, dictum praesens generale Capitulum de Rmi in Christo patris domini Ioannis Hugarte, Uticensis antistitis, abbatis monasterii B. M. de Rota dicti Ordinis in Caeseraugustana [Caesaraugustana] dioecesi, zelo, discretione et prudentia in Domino confidens, eum in vicarium generalem… etc. ut in aliis. 166.  *Vicariatus Bohemiae.* — Praesens generale Capitulum providere cupiens ne monasteria regni Bohemiae, Moraviae, Sylesiae, Misniae et adiacentium provinciarum eidem regno unitarum propter vicarii defectum gravia incurrant incommoda, prout alias compertum est, cum de Rdi P. D. Georgii Urat, Aulae regiae abbatis religiosa conversatione, eximiis virtutibus, necnon doctrina singulari et ferventi conservandi sacri Ordinis zelo et desiderio informatum, eumdem Rdum D. Georgium abbatem suum et totius Ordinis in dicto regno et memoratis provinciis creat et constituit vicarium, dando illi auctoritatem et facultatem quoties sibi expedire in illis partibus existenti, ibique secundum Dei et sacrorum conciliorum maxime Tridentini decreta, Summorum Pontificum constitutiones, Capitulorum praecedentium et Ordinis instituta, in capite et in membris, emendandi, corrigendi, puniendi, instituendi, destituendi … etc. ut in similibus commissionibus. 167.  Continuatio vicariatus R. D. Hieronimi Holle abbatis monasterii Eberacensis. Item, R. D. Roberti Henrion abbatis de Villari. — Item, vicariatus R. D. abbatis de Oliva. — Item, vicariatus de novo fuit expeditus R. abbati de Alderspach. Sic signatum : fr. Ioannes Martinna abbas Clariloci, notarius Capituli generalis. 